c: text/html

text:
Pasiteri Majyambere Joseph uri mu bashinze ‘Umuriro wa Pentekote’ yapfiriye i Kanyinya
Amakuru avugwa cyane ku mbuga nkoranyambaga, ni uko Pasiteri Majyambere Joseph witandukanyije n’Itorero rya EDEPR bapfuye ikijyanye no gusangira kwera, yapfiriye mu Kigo kirwariyemo abanduye Covid-19 i Kanyinya.
Bamwe mu bazi Pasiteri Majyambere babwiye Umuseke ko avuye muri ADEPR yagiye gushinga urwe rusengero Kibagabaga mu Murenge wa Kimironko mbere bahitaga mu “Agakombe”.
David Eugene Marshall avuga ko aka “Agakombe” ari ko kakuye Pasiteri Majyambere muri ADEPR mu myaka ya 2000, we akaba atari ashyigikiye ko “abarokore” banywera igaburo mu gakombe ka buri wese kandi “Bibiliya ivuga gusangira”.
Muri iriya myaka Leta yabonaga ko kunywera ku gikombe kimwe bishobora kwanduza abantu indwara.
Ati “Yari umuntu mwiza, ugwa neza kandi w’umurokore.”
Kamuzinzi Simon, Umunyamakuru wa Kigali Today ni umwe mu bayoboke b’Urusengero Umuriro wa Pentekote, avuga ko Pasiteri Majyambere yemeye kuzira ukuri kuri muri Bibiliya.
Avuga ko muri (Matayo 26:27) harimo ijambo rishimangira ukuri Majyambere yaryamyeho. Muri uriya murongo niho havuga ngo “Yenda igikombe aragishimira, arakibaha, arababwira ati munywere kuri iki mwese….”
Kamuzinzi avuga ko igihe ADEPR yashyizeho kunywesha “agakombe buri muntu, banga gusangira igikombe” bavuga ko bashobora kwandura indwara z’umwanda, “bakandagiye Itegeko ry’Umwami Yesu”.
Inkuru yanditswe n’Inyarwanda tariki 25 Ukuboza 2016, Pasiteri Majyambere Joseph wari wimitse Abapasiteri n’Abadiyakoni yavuze ko atazitwa BISHOP cyangwa UMUSHUMBA ngo azakomeza kwitwa Pasiteri kuko abiha ariya mazina ngo baba bagamije kwikubira imitungo y’insengero.
Kamuzinzi ati “Kugeza ubu Itorero Umuriro wa Pentekote ni ryo twavuga ngo riyoborwa n’Umwuka Wera kuko ni ryo ryumvira ijambo ry’Imana mu gihe abandi batangiye kujya bakora ibintu bibujijwe muri Bibiliya. Yaremeye arafungwa, aremera arakubitwa n’abantu barakubitwa bavuga ngo afite ingengabitekerezo ariko bari bumviye ijambo ry’Imana.”
UMUSEKE.RW

robotstxt: allowed

filter: keep


text:
Amateka ya Sentore Athanase mu ijwi rya Massamba Intore na Jules Sentore
Sentore Athanase, umwe mu bahanzi b’abahanga basize umurage ukomeye mu buhanzi gakondo nyarwanda, ni se wa Massamba Intore, akaba sekuru wa Jules Sentore, na bo bakaba abahanzi mu njyana ikomatanyiriza hamwe gakondo, nyafurika n’iya kizungu.
N’ijwi ry’akataraboneka n’ubuhanga mu gucurangisha inanga, iningiri n’ibindi bicurangisho gakondo, Sentore yabarizwaga mu itorero ry’Igihugu ryitwaga Indashyikirwa ku ngoma y’Umwami Mutara III Rudahigwa (1950).
Ibigwi bya Sentore Athanase na n’ubu birakigaragaza na nyuma y’uko atabarutse mu Kuboza 2012 (1932-2021), kuko umuhungu we Massamba Intore bakunze kwita Icyogere mu Nkuba, n’umwuzukuru we Jules Sentore na bo ni bamwe mu bahanzi gakondo bubashywe mu Rwanda.
Kurikira Massamba Intore na Jules Sentore mu kiganiro Nyiringanzo umenye amateka ya Sentore Athanase n’igisobanuro cy’izina Massamba:


text:
SCIAF (Scottish Catholic for International Aid Fund) imaze imyaka irenga itatu ikorana na Komisiyo y’ubutabera n’amahoro; kugeza ubu Komisiyo imaze kugira abagenerwa bikorwa barenga 1700 ikorana nabo itewe inkunga na SCIAF, abenshi muri bo ni abagore bakorerwaga ihohoterwa; abantu bari mu bukene bukabije harimo abacyecuru n’abasaza; impfubyi zirera; abapfakazi n’abafite ubumuga.
Ibindi bikorwa bateramo inkunga harimo gufasha abafite ibibazo by’ihungabana n’ihahamuka; amahugurwa atandukanye ahabwa abayobozi b’inzego z’ibanze, abagenerwabikorwa bahagarariye abandi ndetse n’abakangurambaga biyo Komisiyo.
Mu mahugurwa bahabwa harimo ayo gukora no kugenzura imishinga iciriritse ibyara inyungu; uburyo bwo gukumira no gukemura amakimbirane, ubuhinzi bwa kijyambere, uburyo bwo gukumira no guhangana n’ingaruka z’ibiza.
Ibiganiro bitandukanye ku buryo bwo gukumira no gukemura amakimbirane; ibibazo by’ihohoterwa rikorerwa mu ngo; uburyo bwo kwirinda no gufasha abafite ibibazo by’ihungabana n’ihahamuka; uburinganire n’ubwuzuzanye; amwe mu mategeko akunze kwifashishwa mu gihugu n’ibindi.
Abagenerwabikorwa bababaye kurusha abandi barasurwa mu ngo zabo aho bishoboka bagakorerwa ubuvugizi; abagenerwabikorwa bafashijwe kwibumbira mu matsinda yo kuzigama no kugurizanya; amatsinda yatewe inkunga kugirango abayagize bashobore kuguza bakore imishinga iciritse yo kwiteza imbere, abatishoboye bishyuriwe ubwisungane mu kwivuza, abahinzi bato bahawe imbuto, ifumbire, ibikoresho by’ubuhinzi, ihene n’imiti y’amatungo n’ibindi.
Tariki ya 22 Gicurasi 2017 abakozi ba SCIAF bari kumwe n’abakozi ba Komisiyo y’ubutabera n’amahoro, umuhuzabikorwa wayo ndetse na Padiri uhagarariye iyo Komisiyo basuye ibikorwa by’umushinga wo gukumira ihohoterwa rikorerwa mu ngo biherereye mu kagali ka Bweramvura umurenge wa Jabana akarere ka Gasabo.
Bakoranye inama na bamwe mu bagenerwabikorwa, abakangurambaga ndetse n’abayobozi b’inzego z’ibanze; bababajije ibibazo bibafasha kumenya aho ibikorwa by’umushinga bigeze bifasha umugenerwabikorwa kwiteza imbere.
Nyuma yo kuganira n’abagenerwabikorwa basuye umwe muri bo ufite ubworozi bw’inkwavu, ihene n’ingurube akaba afite n’ubuhinzi bw’inyanya n’ibisheke; ibyo bikorwa yatangiye kubikora aho agiriye mu itsinda ashobora kuguza amafaranga yabishoyemo.
Tariki ya 30, Gicurasi n’iya 1 Kamena 2017 abakozi ba SCIAF basuye ibikorwa by’umushinga UKAM bikorerwa mu murenge wa Ngeruka . Bari kumwe kandi n’umukozi wa Komisiyo ushinzwe guhuza ibikorwa by’uwo mushinga ndetse n’abakozi bakorana. Intego nyamukuru y’iryo sura yari kureba aho ibikorwa by’uwo mushinga bigeze ndetse n’uburyo biteza imbere abaturage. Abari bitabiriye iryo sura bari abagenerwabikorwa bahawe ihene, imbuto, abahagarariye abandi mu matsinda, abahagarariye abahinzi b’imboga, abahagarariye amatsinda yo kurwanya ibiza, kubika imbuto n’abashinzwe gukusanya amakuru y’umushinga.
Abakozi ba SCIAF baganiriye nabo ku musaruro w’umushinga ubagejejeho, ingorane n’icyakorwa kugira ngo ibikorwa bigende neza kurushaho. Abashyitsi bashimishijwe cyane n’isuku ndetse n’iterambere rigaragara ku bagenerwabikorwa basuwe.
Nyuma yo kureba ibikorwa, abakozi ba SCIAF bakoranaga inama n’abakozi ba Komisiyo y’ubutabera ku biro by’iyo komisiyo barebera hamwe imbogamizi bahura nazo n’uburyo bushoboka bwo kuzikemura ndetse n’ibyo abaturage bakeneye kurusha ibindi. Barebye kandi no ku maraporo atandukanye yakozwe ndetse n’izindi nyandiko zifashishwa kugirango ibyateganyijwe gukorwa bigerweho.


text:
Abaturage 23 bubatse ubwiherero ku ishuri rya Mwendo n’irya Gashoba mu Murenge wa Rwaniro mu Karere ka Huye muri 2013 na 2014, ariko na n’ubu ntibarishyurwa.
Umuturage witwa Mbabajende utuye i Cyunga mu Murenge Rwaniro, ari na we wari ukuriye bagenzi be muri icyo gikorwa cyo kubaka, avuga ko ku ikubitiro babishyuye neza, hanyuma bakabaheramo ay’amezi abiri ya nyuma.
Muri rusange ngo babarimo ibihumbi 480, ariko we ku giti cye bamurimo ibihumbi bisaga 70, uwo barimo makeya bamufitiye ibihumbi birindwi.
Bwana Mbajende agira ati “Twakomeje kujya twibutsa ku murenge batubwira ko bakibirimo bazatubwira, ariko nta kintu gifatika batubwira. Muri 2019 bwo twandikiye ubuyobozi bw’Akarere, na bwo na n’ubu ntiburadusubiza“.
Akomeza avuga ko ayo mafaranga yagombye kuba yarayakoresheje ibikorwa bimufitiye akamaro, none yarayabuze, “N’amadeni nafashe ubwo twakoraga sindabasha kuyishyura”.
Undi muturage witwa Emmanuel Mushokambere utuye i Sazange mu Murenge wa Kinazi mu Karere ka Huye, na we ni umufundi wubatse kuri buriya bwiherero, we ngo bamurimo ibihumbi 64.
Undi muturage witwa Mushokambere agira ati “Twajyaga gukora abadamu bacu basigaye bahinga, none na n’ubu ntibarabona icyo twebwe twakoreye”.
Kuruhande rw’ubuyobozi bwana Laurent Nshimiyumuremyi, Umunyamabaga nshingwabikorwa w’Umurenge wa Rwaniro, avuga ko batinze kwishyurwa kuko byabaye ngombwa ko babakorera amalisite bundi bushyashya.
Ati “Ikibazo cyabo urebye cyarakemutse, uyu munsi turarara twohereje amafaranga kuri konti zabo”.
Muri 23 batarishyurwa, batandatu (6) muri bo bari abakobwa bakoze akazi k’ubuyede, uretse ko ubu bashatse abagabo, abandi bari ab’igitsanagabo.


text:
Nyamasheke: Kirimbi:Gahunda y’imihigo y’ingo iratanga umusaruro ushimishije
Yanditswe na BAHUWIYONGERA SYLVESTRE
Abaturage bo mu murenge wa Kirimbi mu karere ka Nyamasheke, barishimira ko gahunda y’imihigo y’ingo yabafashije kwesa imihigo, iterambere ryabo rikarushaho kwihuta.
Abaganiriye n’Imvaho Nshya bagaragaje ko iyi gahunda yabafashije gusezerera umuco wo gusesagura, ahubwo buri wese yiga gukorera ku ntego, bituma bongera imbaraga mu bikorwa bibazanira inyungu.
Bavuze ko gahunda y’imihigo y’ingo itarabageraho buri wese yakoraga uko yishakiye nta gahunda, ari bwo bamwe wasangaga batsinda mu tubari umusaruro wose, urugo rukarwaza imirire mibi kandi ruhinga, abandi ugasanga nta tungo na rimwe bagira ingo zigahora mu makimbirane aterwa n’inzara, ariko ubu ngo barakorera kuri gahunda, bakihaza bakabasha gutunga abana babo.
Ikindi ngo ni uko byatumye umusaruro wiyongera muri rusange mu murenge wose, aho n’ubuyobozi bwemeza ko muri rusange umusaruro wikubye inshuro 2 hakaba n’aho wikubye inshuro 3 kuko buri wese aba adashaka kugawa mu bandi agakoresha imbaraga ze zose kugira ngo nihaba nk’umugoroba w’ababyeyi batangiye kuvuga abesheje imihigo y’ingo kurusha abandi na we aziyumve.
Icyizanye Monique, utuye mu mudugudu wa Rubona, Akagari ka Nyarusange muri uyu murenge, yahamirije Imvaho Nshya ko umudugudu wabo wari wugarijwe n’ubukene bukomeye mu myaka yashize kuko wasangaga abawutuye barangwa n’akajagari mu mikorere, hari abatabona ifumbire kubera kutagira itungo, imirire mibi ibugarije, ariko ngo iyi gahunda ibagejeje aheza kubera kuyiha agaciro.
Yagize ati “Kuva aho gahunda y’imihigo y’ingo itangiriye buri muturage wacu wese afite nibura itungo rigufi yoroye, ndetse n’inka bamwe bamaze kuzigurira kandi mbere barayatsindaga mu tubari bagahora mu makimbirane adashira, abandi bakarwaza imirire mibi.
Ariko ubu nta muturage wacu utabona mituweli kuko aba yarabihize n’umuryango we wose, n’ugize ikibazo bagenzi be baramugoboka kugira ngo umudugudu wabo uzagire benshi besheje iyi mihigo.’’
Yongeyeho ati “Imihigo y’ingo yatanze umusaruro ukomeye cyane mu murenge wacu ndetse abenshi byanatugiyemo kuko tuzi aho bituvanye n’aho bitugejeje mu iterambere, kuko nkange ibyo mfite byose, ibyinshi nabigejejweho na gahunda y’imihigo y’ingo.”
Umunyamabanga nshingwabikorwa w’uyu murenge, Niyonzima Jacques, avuga ko imihigo y’ingo ikorwa umuryango ugizwe n’umugabo, umugore n’abana bicara hamwe bagahiga icyo bazageraho mu mwaka, bakacyandika mu gakayi k’imihigo y’ingo, umukuru w’umudugudu akabasura akareba ya mihigo bahize, ikajya ikomeza kugenzurwa inaganirwaho mu mugoroba w’ababyeyi, umwaka washira bakareba niba ibyo urugo rwahize rwarabigezeho.
Avuga ko iyo urugo rubana mu makimbirane mu mihigo ruhiga harimo no gutera intambwe yo kuyavamo, ngo bikaba byaratumye agabanuka cyane, na cyo kikaba ari ikishimirwa aba baturage bagezeho.
Yagize ati “Kimwe mu byo imihigo y’ingo yadufashije cyane ni ukugabanya akajagari gakabije kabaga mu micungire y’umutungo w’ingo zimwe na zimwe, zikorera ku mihigo none ubu ziroroye, zirahinga zikeza byinshi kubera kubona ifumbire, zimwe amakimbirane yaracitse kuko twabanzaga kubabwira ko ntacyo bageraho bakimbirana, n’ibindi byinshi ari yo mpamvu tuyakomeyeho.”


text:
>> Abayobozi ba Diyosezi
>> Umwepiskopi
Amateka ya Musenyeri Servilien NZAKAMWITA
Myr Servilien NZAKAMWITA
Nyiricyubahiro Musenyeri Servilien NZAKAMWITA yavutse tariki 20 Mata 1943 i Gatsirima, paruwasi ya Nyarurema dioyoseze ya Byumba. 1952-1957: amashuri abanza i Kabare,Rushaki na Rwaza. Mu 1958 yinjiye mu iseminari nto Mutagatifu Dominiko Savio ku Rwesero arangiriza amasomo ye muri Saint Paul i Kabgayi mu 1965. Muri Nzeri 1965 yinjiye mu i Seminari Nkuru ya Nyakibanda ahabwa ubusaserdoti ku ya 11 Nyakanga 1971 i Rushaki.
Kuva 1971-1975, yari padiri wungirije muri paruwasi ya Ruhengeri, aho yavuye mu 1975 agiye kuba padiri mukuru wa Paruwasi ya Janja kugeza 1986. 1986-1989, yabaye umwarimu muri Seminari Nto ya Rwesero nyuma ayibera umuyobozi. Kuva Nzeri 1989 kugeza mu Ukwakira 1991, yari i LUMEN VITAE mu Bubiligi. Agarutse, yagizwe umwarimu n'ushinzwe umutungo mu i Semimari Nkuru ya Rutongo yaje kubera umuyobozi muri Nzeri 1994.
Yagizwe umwepiskopi wa Byumba, ku ya 25 Werurwe 1996, ahabwa inkoni y'ubushumba ku ya 2 Kamena 1996 n'intego igira iti : FIAT VOLUNTAS TUA.
Byanditswe : 2015-09-14 12:35:10
Uwabitangaje : Diocese Byumba


text:
Nyabihu: Ishuri bemerewe na Perezida Kagame muri 2014 ryaruzuye, batangiye kuribyaza umusaruro
Yanditswe na NGABOYABAHIZI PROTAIS
Abaturage bo mu karere ka Nyabihu barishimira ko ishuri ry’imyuga bemerewe n’Umukuru w’igihugu mu mwaka wa 2014 ryatangiye kubyazwa umusaruro, ubu abana babo bakaba biga hafi kandi bakiga ibizabafasha kwihutisha iterambere.
Iri shuri rimaze icyumweru kimwe ritangiye kwigirwamo ku ikubitiro ryatangiranye abanyeshuri 100, abatangiranye naryo bakaba bavuga ko bagiye kuhakura ubumenyi buzatuma baba abakire.
Uwamahoro Liliane, umwe mu rubyiruko rwaje kuhigira ibijyanye no guteka no gukora mu mahoteli, yagize ati “Iri shuri twahawe na Perezida wa Repubulika ni kimwe mu bizatuma urubyiruko rutongera gukubita amaguru ngo rugiye gushakira akazi mu migi, ndetse bakubitaga amaguru bajya kwiga imyuga muri za Kigali, Kongo Kinshasa na Uganda, ariko kuri ubu iri shuri tugiye kuribyaza umusaruro, twihangire imirimo.
Nkange ubu ngiye kwiga ibijyanye n’amahoteli nshobora kuzubaka iyange ngatanga imirimo, nshingiye ko mfite gahunda yo gukorana n’ibigo by’imari nkiteza imbere nyuma y’amasomo nzakura hano, ikindi kandi kuri ubu tugiye kubyaza kubyaza umusaruro ibi birayi byera mu karere kacu tubyongerera agaciro, kimwe n’amata n’imbuto byo muri aka karere kacu n’ahandi”.
Umwe mu baturage bahawe akazi mu kubaka iri shuri witwa Bazubagira nawe yagize ati “Iri shuri Kagame yaduhaye ryaje kutujijura, ridukura mu bukene, riduhera abana ubumenyi, ndetse riduha n’amasoko, kuko abazagana iri shuri bazajya bakenera ibiribwa nta handi bazabikura uretse iwacu.
Ubu ndetse tugiye kubaka amacumbi hano rwose ubundi dukirigite ifaranga, natangiranye n’iri shuri mu mirimo yo kuryubaka mu gihe cy’umwaka, maze kuguramo inyana nziza mbikesha kwizigamira kandi ubu ubwisungane natangiye no kuzigama ay’umwaka utaha, ndashimira Perezida wacu udashaka ko umuturage akora ingendo ndende ashaka serivise”.
Habiyambere Ildephonse, umuyobozi w’agateganyo w’iri shuri riherereye mu murenge wa Mukamira, yagize ati “Iri shuri koko ryaje rikenewe muri aka gace, koko nk’uko abanyeshuri babyivugiye Perezida wa Repubulika yarakoze cyane, abanyeshuri bazajya bigira hafi y’imiryango yabo, bitume batekereza ku iterambere ry’aho batuye kandi bavuka bahereye ku mahirwe abakikije iwabo.
Bazongerera umusaruro, amata menshi aboneka hano muri Gishwati, ibirayi hano ni iwabo wabyo, urumva ko umunyeshuri niba avuka mu muryango uhinga ibirayi azatekereza no kubyongerera agaciro ahereye ku byo yize hano.”
Yakomeje agira ati “Iri shuri rizajya ryakira abanyeshuri barangije ikiciro rusange cy’amashuri yisumbuye, abarangije 6 yisumbuye n’abarangiye kaminuza ariko badafite akazi, baziga mu mashami 4 anyuranye, ari yo kwiga guteka no gukora muri Hoteli, gusudira, kudoda ibikomoka ku mpu, kongerera agaciro ibikomoka ku buhinzi n’ubworozi no gukora imyenda”.
Iri shuri rizajya ryakira abanyeshuri baturutse muri Nyabihu no mu turere bihana imbibe nka Gakenke, Musanze na Rubavu mu mirenge yegereye Nyabihu, rikaba rifite ubushobozi bwo kwakira abanyeshuri 400.


text:
Wigeze utangira umushinga ntiwabasha kuwurangiza? Cyangwa se waba warahagaritse inzozi waze kubera ibindi bintu byitambitse mu nzira? Ntekereza yuko ibi byatugezeho twese mu buryo bumwe cyangwa ubundi. Ukuri ni uko rimwe na rimwe gutangira biba byoroshye. Nyamara hamwe no gufashwa n’Imana, tubasha kurangiza imishinga twatangiye kuko Bibiliya ivuga ngo “Ku Mana byose birashoboka” (Matayo 19:26 BY).
Ndizera ko hari ibyo twifuza gukora, kandi akenshi icyo twifuza gukora ni icyo Imana yadushyize ku mutima. Urugero, mfite inyota yo kwigisha abantu ijambo ry’Imana. mfite inyota nyinshi, ku buryo nabyimariyemo mu myaka 38 ishize kandi nkomeje kubikora. Ibyo ni ukubera ko Imana yavuganye nanjye, igashyira icyo cyifuzo ku mutima wanjye. Iyo nza guhitamo gukora ikindi gitandukanye n’icyo, byashoboka ko nari kumara imyaka nshigaje mu mubabaro kandi ntanyuzwe mu buzima.
Uko ni ko bigenda iyo dufite inyota yo gukora ikintu, nyamara ntitugire icyo tugikoraho. Ariko inkuru nziza ni uko n’iyo dutekereje ko twatinze gutangira gukora icyo kintu, ku Mana haba hakiri kare. Kandi Imana izaduha ibyo dukennye, cyane cyane mu gihe twugarijwe n’abanzi.
Ni ingenzi gusobanukirwa ko iyo duteye intambwe ngo dukore ibyo Imana yaduteguriye gukora, tuba tugomba kwitegura guhagarara mu mwanya wacu iyo ibiturwanya biduhagurukiye. Intumwa Pawulo yaravuze iti “Kuko nugururiwe irembo rinini rijya mu mirimo ikomeye kandi abandwanya bakaba benshi” (1 Kor. 16:9 BY).
Kunesha Ibikurwanya
Ibi bikurwanya ni ibinyembaraga, kandi birimo ibinini n’ibito. Rimwe na rimwe biza binyuze mu bitekerezo, cyangwa bikanyura mu ncuti yawe. Abantu baransetse ubwo nababwiraga ibyo numva Imana impamagarira gukora.
Ikintu gikomeye ni uko umwanzi agerageza kuduca intege, kuko aba azi yuko niducika intege ndetse tugakuka umutima turaka kumva Imana. ibyo twumva gusa ni umubabaro n’ibitekerezo, tukumva tubihiwe n’abantu bose. Ariko niba ushaka gusohoza umuhamagaro w’Imana mu buzima bwawe, ugomba kwiga uko wahangana n’ibikurwanya ukabinesha!
1 Samweli 17 hatwereka uko twanesha ibitutwanya mu buzima bwacu. Ingabo z’Abisirayeli zose zari mu kibaya, igihanda cyitwa Goliyati kirabakangisha. Nta muntu n’umwe washakaga kurwanya Goliyati, ariko umusore witwaga Dawidi agambirira kwica icyo gihanda. Umwami Sawuli yumvise ibyo Dawidi ashaka gukora, yamubwiye ko ari igitekerezo cy’ubupfu kuko yari akiri muto. Dawidi yishe icyo gihanda, kandi iki Dawidi yakoze cyatwigisha byinshi ku bijyanye no kunesha ibiturwanya.
# 1 Ima Amatwi Abaguca Intege
Ikintu cya mbere ugomba gukora ni ukwima amatwi abaguca intege, no kutizera kw’abandi. 1 Samweli 17:32-33 (BY) haranditswe ngo “Dawidi abwira Sawuli ati ’Ntihagire ukurwa umutima na we, umugaragu wawe ngiye kurwana n’uwo Mufilisitiya.’ Sawuli asubiza Dawidi ati ’Ntiwashobora gutera uwo Mufilisitiya ngo umurwanye, kuko ukiri umusore w’umugenda, kandi we ni umugabo wamenyereye kurwana uhereye mu busore bwe.’” Dawidi yasubije Umwami Sawuli ibyo Imana ibasha gukora byose.
#2 Ibuka Ibyo Wanesheje
Ikintu cya kabiri ugomba gukora niba ushaka kunesha ibihanda biri imbere yawe, ni ukwibuka ibindi wagiye unesha hamwe n’Imana. Niba ugeze mu gihe gikomeye, ibuka ibyo Imana yakunyujijemo ikagukiza. Wireba kure ujya, ahubwo reba kure wavuye.
#3 Atura Amagambo y’Ubutsinzi
Ntibishoboka kandi kuvuga Ijambo ry’Imana utavuze amagambo y’ubutsinzi. 1 Samweli 17:46-47, Dawidi abwira Goliyati uburyo agiye kumunesha. aramubwira ati “Uyu munsi Uwiteka arakungabiza, nkwice nguce igihanga, kandi ndagaburira ibisiga byo mu kirere n’inyamaswa z’inkazi zo mu ishyamba intumbi z’ingabo z’Abafilisitiya, kugira ngo abo mu isi yose bamenye ko muri Isirayeli harimo Imana, kandi ngo iri teraniro ryose rimenye ko Uwiteka adakirisha inkota cyangwa icumu, kuko intambara ari iy’Uwiteka kandi ari we uzabatugabiza.”
Nkunda uburyo Dawidi yamenye icyo ari bukore. Yarirutse ajya ku murongo w’urugamba, yiringira Imana kandi yatura n’ijwi rirenga ibigiye kuba ku gihanda. Urabona iyo dushyize ubushizi bwacu bw’amanga mu Mana, tubasha ibiturwanya byose. Ushobora kwatura Ijambo ry’Imana, ukavuga uti “Nzi uwo ndi we, kandi nzi ko Imana ari Imana yanjye. Ndi umwana w’Imana Ihoraho. Nta kibasha kunesha. Iri ni isezerano ry’Imana, kandi nzikomeza kuri ryo. Sinzacogora!”
#4 Ubaha Imana
Ikirenze byose, Dawidi yari yiringiye Imana yonyine kandi ni yo yahaga icyubahiro cyose. Ibyo yagomba gukora nta cyo byari bimubwiye, kuko yari azi icyo Imana iri bukore. Ntidukwiriye kwirebaho, dukwiriye kureba ku Mana kandi tukamenya ko hamwe na yo byose bishoboka.
Ntugomba kuneshwa n’ibinyoma bya Satani, kandi ntugomba gusubira inyuma. Ubasha kunesha ibihanda biri imbere yawe, ukabona intsinzi yuzuye. Imana ntishaka ko ucogora, ahubwo irashaka ko uhaguruka. Hamwe no gufashwa na yo n’ubutwari bwawe, ubasha gusoza ibyo watangiye!
Amagambo ya Joyce MEYER


text:
Mu Rwanda abakobwa bamwe batinya kubaza ibibazo birebana n’imibonano mpuzabitsina kuko ugerageje kuvuga kuri iyi ngingo yitwa umushizi w’isoni cyangwa agakekwaho kuba ashaka gukora imibonano mpuzabitsina. Ibi bibabuza kubaza kuri iyi ngingo bigatuma batayimenyaho byinshi, nyamara babifitiye uburenganzira. Josiane ni umwe mu babashije kurenga iyi mbogamizi abifashijwemo na bagenzi be. Uti "Ese bimufitiye akahe kamaro?"
Twicaye mu busitani mu kigo nderabuzima cya Kamonyi, turi kumwe na Josiane n’inshuti ze. Barimo kudutekerereza ukuntu ubuzima bwa Josiane bwari bumeze mbere, n'uko bwahindutse aho atinyukiye kubaza ibirebana n’imibonano mpuzabitsina.
N’ubwo umukobwa ubajije ku birebana n’imibonano mpuzabitsina hari ubwo atakirwa neza mu muryango nyarwanda ariko ni ingenzi. Ubu Josiane afite imyaka 19, yemeza ko yungutse byinshi nyuma yo kubaza kuri iyi ngingo. Ati: “Narasobanukiwe ntawambeshya. Nifitiye ikizere kuko nabashije gutinyuka. Intego zange na zo numva nzazigeraho kuko numva nshoboye.” Akomeza ati: “Ubu mbasha gusobanurira abandi ibirebana n’imibonano mpuzabitsina.”
Mu rugendo rwo gutinyuka kubaza ku mibonano mpuzabitsina, hari abantu bashobora kubigufashamo harimo inshuti zawe, ababyeyi se, ndetse n’abandi. Josiane yemeza ko ibi byose atari kubigeraho iyo atagira inshuti ze Grace ndetse na Alia bamufashije gutinyuka ndetse no kumwumvisha akamaro ko kubaza ibirebana n’imibonano mpuzabitsina mu kigo nderabuzima.
Josiane ati: “Ubundi uko byatangiye, nasuye inshuti yange y’umuhungu, numva mu mubiri ndahindutse nkumva twakorana imibonano mpuzabitsina, mpita ntaha nihuta.” Ngo ageze mu rugo yihutiye kujya gushaka inshuti ze ngo azibaze impamvu y’ibyamubayeho, birabananira kandi basanga bafite byinshi na bo bibaza; ubwo bajya inama yo kujya kubibaza ku kigo nderabuzima.
Gutinya kubaza ibirebana n’imibonano mpuzabitsina bishobora guterwa no gutinya ko bagucira urubanza cyangwa ukumva ko ababyeyi babimenye baguhana kuko hari ababyeyi bamwe na bamwe bahana abana babo kuko bagiye gushaka amakuru kuri iyi ngingo. Ibi ni na byo byatumye Josiane ubwo yageraga ku kigo nderabuzima ataha atabajije ikibazo ke cyane ko iwabo baturanye n’ikigo nderabuzima.
Mu gutaha, Josiane yagiye abaza inshuti ze impamvu batinyutse. Grace ati: “Icyo gihe namubwiye ko icyadutinyuye ari uko tuzi neza ko hano haba abaganga babihuguriwe, basobanura neza, bataducira urubanza kandi turabizera.”
Ngo Josiane yatashye abitekerezaho. Hashize iminsi, yumva ko akwiye kujya kubaza ikibazo ke kuko ari uburenganzira bwe kubaza no gusobanukirwa ku mibonano mpuzabitsina ariko agifite ubwoba bw’aho yahera icyo kiganiro naramuka agiyeyo wenyine. Ati: “Uwo munsi ngiye kujyayo nahamagaye Grace ngo amfashe gushira ubwoba, ambwira ko ningerayo muganga ari bumfashe gutangira ikiganiro.” Akomeza agira ati: “Nagezeyo maze muganga anyakirana urugwiro, arantinyura maze mubaza ibibazo nari mfite byose.” Josiane yatashye yishimye anatinyutse yumva ko nta kabuza agize ikindi kibazo yagaruka ku kigo nderabuzima.
Mu gusoza aba bakobwa bashishikarije abandi ba Ni Nyampinga gutinyuka kubaza ku birebana n’imibonano mpuzabitsina batitaye ku bibi byabavugwaho ahubwo bakita ku cyo bifuza kugeraho kuko ari uburenganzira bwabo. Ikindi kandi bagakomera ku ntego zabo kandi ntibemerere uwo ari we wese wababwira amakuru abashuka ahubwo bagaharanira gushaka amakuru nyayo bayakura ahantu hizewe.


text:
Mwiriweneza
Mudusobanurire uko bashyiramo
Merase,isukari n’ibindi
Ndetse ningano bashyiramo
Ngoma: Aborozi babonye ibisubizo mu buryo bwo guhunika ubwatsi
Yanditswe na Manishimwe Noël
Umuhinzi mworozi witwa Kambanda Telesphore wo mu Murenge wa Mugesera, mu Karere ka Ngoma woroye inka zigera kuri 56 avuga ko uburyo bwo guhunika ubwatsi bigishijwe n’Ikigo gishinzwe guteza imbere ubuhinzi n’ubworozi-RAB, bwabafashije gukemura ibibazo by’ibura ry’ubwatsi.
Kambanda atuye mu Kagari ka Ntaga, afite imyaka imyaka 58, amaze imyaka 10 atangiye gukora ubworozi bw’inka. Abikora nk’umushinga nk’uko yabitangaje mu kiganiro n’Imvaho Nshya.
Mu myaka 10 amaze yorora inka, imyaka ine ayimaze akoresha ubu buryo bwo kubika/guhunika ubwatsi ku buryo inka yoroye zihorana ubwatsi buhagije.
Mu kiganiro n’Imvaho Nshya Kambanda Theresphore yavuze ko nyuma yo guhugurwa na RAB ku buryo bwo kubika ubwatsi, ubworozi akora bugenda burushaho gutera imbere.
Ati: “Ubundi tubika ubwatsi bwinshi cyane, ubu hari ubwo twatsimbye mu butaka. Ni amahugurwa RAB yagiye iduhuguramo bakatwigisha ibyo guhunika ubwatsi. Urabona ko hari igihe haba igihe kibi cyane k’izuba, udakoze ubu buryo bwo guhunika, ushobora kureba nabi inka zikagupfana. Ariko ubu ni ibintu tuba twariteguye bihagije, ubu nk’ubu nubwo izuba ryakwaka, mba numva nta kibazo mfite. Ubu ni yo byageza mu kwezi k’Ukuboza 2019 imvura itagwa, nta kibazo cy’ubwatsi nagira.”
Akomeza agira ati: “Ubu ubwatsi turi guhunika bushobora kuzageza umwaka utaha (2020) iki gihe. Ubwatsi tubuhunitse bushobora no kumara imyaka ibiri cyangwa itatu mu butaka, ntibwangirike. Kandi inka ziraburya nta kibazo, kuko buba bufite intungamubiri zihagije, nta bwo ari ngombwa ko ubwatsi buba ari bubisi gusa.”
Uyu mworozi Kambanda anagaraza ko mu myaka ine amaze atangiye gukora ubu buryo bwo kubika ubwatsi, byongereye umukamo w’amata y’inka ze.
Ati: “Inka zange zirakamwa, ubu ikamwa menshi ikamwa ritiro 10 mu gitondo na nimugoroba ritiro 10 kandi kwiyongera k’umukamo bifitanye isano ko kuba inka ziba zifite amazi igihe cyose n’ubwatsi ku buryo buhoraho. Ariko mbere nakamaga ritiro enye, ubu hari impinduka nziza.”
Nzarisana Joseph wize ibijyanye n’ubworozi mu mashuri yisumbuye, akaba n’umwe mu bahuguwe n’Ikigo RAB kuri ubu buryo bwo kubika ubwatsi, asobanura muri make uburyo bikorwa.
Ati: “Ibyo guhunika ubwatsi tubikora twifashishije ibintu bitandukanye. Ubwatsi turabutema tukabubika nibura nk’iminsi ibiri kugira ngo bukamukemo amazi, kuko iyo ububitse bukirimo amazi menshi burabora. Iyo umaze kububika muri ya minsi ibiri, ubukata mu kigereranyo cya santimetero 10 kugera kuri 15 z’uburebure. Noneho wagera igihe cyo kubuhunika, ucukura icyobo ukabuhunikamo ari bwo buryo twe dukoresha hano.”
Akomeza agira ati: “Mu buryo bwo guhunika ubu bwatsi, bwa bwatsi twakase tubushyira mu cyobo ariko gishashemo ishashi cyangwa se shitingi mu buryo bwo kugira ngo umwaka udasohoka. Mu gushyiramo bwa bwatsi tuvangamo ibindi bintu birimo merase iba irimo isukari, ibisigazwa ry’umuceri n’ibigori, n’isukari, ibyo bose tugira uburyo tubishyira muri cya cyobo, hanyuma tugapfuka shitingi neza, ku buryo umwaka urimo ugumamo kandi tubikora ku buryo n’iyo imvura yagwa itakwinjiramo ngo yangize bwa bwatsi. Ubu, ubu bwatsi turi guhunika bushobora kumara n’imyaka itatu.”
Mudahemuka Innocent Umuyobozi w’ishami ry’ubuhinzi, ubworozi n’umutungo kamare mu Karere ka Ngoma yabwiye Imvaho Nshya ko imbaraga zikomeza gushyirwa mu guhugurira aborozi kwitabira ubu buryo bwo guhunika ubwatsi.
Ati: “Mu mwaka wa 2017-2018 nibwo twangiye duhugura abahinzi borozi, dufatanyije n’umushinga PASP wo muri Minagri. Dutangira twahuguye umuhinzi mworozi ntangarugero umwe muri buri murenge n’abashinzwe ubworozi mu mirenge, ariko tubasaba ko na bo badufasha guhugura abandi borozi. Kandi aho batangiye kubikora bitanga umusaruro mwiza.”
Mudahemuka avuga ko no muri uku kwezi kwa Nyakanga 2019, hatangijwe ubukangurambaga mu Karere kose bwo kumenyekanisha ubwo buryo guhunika ubwatsi.
One Comment on “Ngoma: Aborozi babonye ibisubizo mu buryo bwo guhunika ubwatsi”
-
Mwiriweneza


text:
Health
Kirehe: Umwan uvutse igihe kitaragera akwiriye kubaho
3,106 total views, 3 views today
Ababyeyi babyaye umwana uri munsi y’ibiro 2.5 agomba gukoresha uburyo bwa Kangooru mother care, kugira ngo yongerere wamwana ubushyuhe mu mubiri bityo agakura neza.
Ibi byavugiwe Mu gikorwa cyabereye mu karere ka Kirehe umurenge wa kirehe, ku bitaro bikuru bya Kirehe , ubwo hizihizwaga umunsi mpuzamahanga w’Impinja zavutse zidashyitse.
Mu buhamya bwatanzw na Nzayisenga Grase umubyeyi w’Abana 2 avuga ko yabyaye abana 2 umwe yavutse afite ibiro bitangana n’ibyundi mwana.
Agira ati:”naje kubyarira hano kuri ibi bitaro bya kirehe, mbyara abana badashyitse ariko abaganga baha babwira ko ntagomba kugira impungege kuko abana bose bavutse badashyitse bagomba kubaho”
Akomeza avuga ko, bamufashije gukoresha uburyo bwa Kangooru maze abo bana bakomeza gukurikiranwa n’abaganga, none ubu abana bacu bagize amezi 14 bameze neza. Ubu mfite ikizere ko aba bana banjye bazaba abana bintangarugero bazatugirira akamaro bakanakagirira igihugu cyacu.
Umugabo wa Nzayisenga Grase we ngo yabonaga aba bana babo bavutse badashyitse ko batazaba, ariko kubera abaganga b’ibi bitaro bya Kirehe babaremagamo icyizere bityo yiyumvamo ibyishimo, gusa agasaba Leta y’u Rwanda ko yarushaho gukora ubukangurambaga cyane mu migoroba w’Ababyeyi bityo Kangooru ikamenyekana kurushaho.
Agira ati “ Ndasaba ko Leta ko yashyiraho uburyo bwo kuganiriza cyane mu mugoroba yababyeyi uko kangaroo ikorwamo nibura ibyo biganiro bigatambutswa muri buri kagari, ibyo bizatuma impugenge zo kubyara umwana udashyitse bivaho kuko, nubwo atavukiye amezi 9 nk’ayabandi bana, nawe akwiriye kubaho“
Nzayisenga Grace ari kumwe n’umugabo we
Uyu munsi mukuru wari ufite insanganyamatsiko igira iti:” Umwana wese uvutse adashyitse akwiriye kubaho”
Dr. TURATE Innocent umuyobozi mukuru ushinzwe gukumira indwara muri RBC yavuze ko, yashimiye ubwitange buranga abajyanama b’ubuzima, bari hirya no hino mu Gihugu, Abaganga bose ndetse n’Abaforomo bita ku bana bavuka igihe kitaragera, kuko habonetse uburyo bwiza bwo guheka umwana ku gituza, bwiswe Kangooru, butumwana umwana agira ubushyuhe mu mubiri bityo agakura neza.
Umuyobozi mukuru ushinzwe gukumira no kurwanya indwara muri RBC Dr Turate Innocent yatanze
Haburemyi Viateur
Mwambanews.rw
Leave a Reply
Leave a Reply
Mwamba.rw
Mwamba.rw is website that provides you with the latest Celebrity news, Politics, showbiz especially from all nation of E.A.C and all World in General.


text:
Rulindo: Urubyiruko 7,100 rugiye gutorezwa mu Irerero ry’Umuryango FPR-Inkotanyi
Mu gihe Uturere twose tugize intara y’Amajyaruguru dukomeje gahunda yo gufasha urubyiruko rwibumbiye mu muryango FPR-Inkotanyi gusobanukirwa neza amahame remezo y’umuryango, Akarere ka Rulindo ni ko kamaze gutoza umubare munini w’urwo rubyiruko ku rwego rw’umurenge, aho kahigiye kudatezuka kuri iyo ntego, kakaba kahigiye gutoza urundi rubyiruko 7,100 ku rwego rw’utugari, ibyo bikaba mbere y’uko umwaka wa 2021 urangira.
Ni ibyavugiwe mu muhango wo gusoza amasomo y’icyiciro cya kabiri cya gahunda yiswe Irerero ry’umuryango wa FPR-Inkotanyi, wabereye mu Murenge wa Rusiga ku Cyumweru tariki 03 Ukwakira 2021, aho icyo cyiciro kigizwe n’urubyiruko 1208, nyuma y’icyiciro cya mbere cyari kigizwe n’urubyiruko 1500.
Chairperson w’Umuryango wa FPR-Inkotanyi mu Karere ka Rulindo, Kayiranga Emmanuel, yavuze ko muri gahunda y’akarere ka Rulindo, urubyiruko rwose rwibumbiye mu muryango wa FPR-Inkotanyi ruzanyura muri iryo rerero, mu rwego rwo gusobanurirwa amahame y’umuryango wa FPR.
Yagize ati “Icyiciro cya mbere, twari twahuguye 1500 mu mpera z’umwaka ushize, uyu munsi tukaba turi gusoreza inyigisho ku rubyiruko 1208, Ni uko hajemo Covid-19 ntitwabikora uko twabyifuzaga, biba ngombwa ko tugenda dufata umubare muke, ubundi twifuzaga ko twagombye kuba dufite abantu benshi bakurikiye aya masomo”.
Ariko ubu, ni uko izi ntore z’ibyiciro byombi tuzifata nk’abatoza, ubu irerero rikaba rigiye gukomereza ku rwego rw’utugari, aho twifuza ko ku ikubitiro twahugura abantu ijana muri buri kagari, birumvikana ko uyu mwaka urangira duhuguye abantu 7100”.
Kayiranga, yavuze kandi ko ikizabibashoboza ari ubushake n’ubushobozi nk’abanyamuryango, avuga ko imbaraga zihari, ndetse anemeza ko kuba hamaze gutozwa urubyiruko rugera kuri 2700, ngo nazo ni izindi mbaraga ziyongereye zo gutoza urwo rubyiruko ruzaturuka mu tugari 71 tugize akarere ka Rulindo.
Muri urwo rubyiruko rwatorejwe mu irerero ry’umuryango ku rwego rw’umurenge, nyuma y’isuzumabumenyi ryateguwe n’urwego rw’akarere kubahize abandi mu mirenge, 17 babaye indashyikirwa muri icyo kizamini bahawe ibihembo binyuranye birimo smart phone, igitabo gikubiyemo amahame y’umuryango wa FPR-Inkotanyi, mu gihe batatu ba mbere bahize abandi bongereweho imashini zidoda.
N’akanyamuneza, abo batatu bahize abandi bavuze ibanga bakoresheje kugira ngo bagire amanota menshi, bavuga no ku bihembo bahawe.
Uwajeneza Yvette wabaye uwa mbere ati “Biranshimishije kuba muri benshi twiganye ari njye utsindiye iki gihembo nyamukuru, binkoze ku mutima numva ko ntazigera ntenguha umuryango, kuwukunda no kwigirira icyizere ni nabyo bimfashije kuba uwa mbere, iyi mashini ngiye kuyibyaza umusaruro nyikoreshe inzamurire iterambere ndetse mfashe n’abandi. Urubyiruko ndarurarikira gukunda umuryango wa FPR-Inkotanyi”.
Yankurije Claudine wabaye uwa gatatu ati “Ndishimye biranejeje, binyubatse n’umutima kuba mpembwe mubahize abandi, ibanga nuko nakurikiye neza amasomo twahawe mu irerero, ikindi cya kabiri ni ukwigirira icyizere mu gufata ibyo twigishijwe nkanabikunda, iyi mashini na smart phone bigiye kumfasha kwiteza imbere, aho bizamfasha mu buryo butandukanye bw’ubuzima, nkunda umuryango wa FPR-Inkotanyi kuko wita ku mibereho y’abaturage, kuzamura ubukungu bw’umunyarwanda n’ibindi”.
Ati “Ndasaba urubyiruko gukura amaboko mu mifuka, rugakunda igihugu cyababyaye bakunda n’amahame y’umuryango wa FPR-Inkotanyi”.
Edmond Rukemanganizi wabaye uwa kabiri, ati “Izi gahunda z’irerero ry’umuryango wa FPR-Inkotanyi zihugurira urubyiruko gukura rwirinda amacakubiri, no gutegura abayobozi bazi amahame y’umuryango wa FPR-Inkotanyi, ibyo byaramfashije kuba urubyiruko rutarangwa n’amacakubiri binteguramo n’umuyobozi w’ejo hazaza, urundi rubyiruko ndarusaba kwirinda ingeso mbi, ruharanira kumenya imigabo n’imigambi ya FPR-Inkotanyi kuko ituyobora mu matwara meza, urubyiruko rugakura rufite imico ibereye u Rwanda”.
Mu mpanuro zinyuranye urubyiruko rusoje amahugurwa rwahawe n’abayobozi bitabiriye uwo muhango, basabwe kuba umusemburo w’iterambere rurangwa n’indangagaciro zijyanye n’amahame ya FPR-Inkotanyi, kandi birinda ingeso mbi zishobora kubatesha agaciro, no gutesha agaciro umuryango bahagarariye hirya no hino mu mirenge baturukamo.
Abo bayobozi bavuga ko ari iby’agaciro kuba urubyiruko rukomeje kwitabira irerero rya FPR-Inkotanyi, nk’umwihariko w’Intara y’Amajyaruguru.
Chairperson wa FPR-Inkotanyi mu Ntara y’Amajyaruguru, Nirere Marie Goreth, ati “Nk’umwihariko w’Intara y’Amajyaruguru dutumira urubyiruko kugira ngo tubahugure, tubasobanurire neza impamvu umuryango wavutse kugira ngo bakure barangwa n’imigirire, imitekerereze ndetse n’indangagaciro z’umuryango wa FPR-Inkotanyi, kugira ngo umuryango uzahoreho mu bihe byose ugifite intego, ndetse n’abanyarwanda bakiwubona mu ishusho watangiriyemo ijyanye no gukemura ikibazo cyari cyugarije abaturarwanda, kijyanye na Politique mbi yari yaraheje bamwe mu banyarwanda mu gihugu cyabo”.
Arongera ati “Rubyiruko mwasoje icyiciro cy’irerero, ndagira ngo mbabwire ko muje muri igisubizo muri aka Karere ka Rulindo, aho mugiye gufasha akarere muri gahunda yo kubarura Abanyarwanda tubandika mu Intore Solution. Aka karere kavuye ku mwanya wa mbere ubu kakaba kicaye ku mwanya wa kane kuri 68%, turimo kubabonamo ishyaka ryo kuzamura akarere kanyu, kuko ubumenyi burabonetse, ubushake burahari n’ubushobozi bwabonetse bamwe mwabonye smart phone, mwibuke ko umutungo u Rwanda rufite ku isonga haza umuturage, murasabwa kumwegera mukamufasha gutera imbere”.
Umuyobozi w’Intara y’Amajyaruguru, Nyirarugero Dancille, nawe ati “Muri imbaraga twungutse, ndagira ngo mwishimire ko mwahisemo neza, nta kiza nko kurererwa mu muryango wa FPR-Inkotanyi, aho muzaba muri hose indangagaciro z’umuryango ni zo zigomba kubaranga. Nk’imbaraga z’igihugu murasabwa kubahiriza indangagaciro zo gukunda igihugu, nimwe muri ku isonga mu guharanira ko ibyagezweho bisigasirwa, ni mujyane indangagaciro zo kuba indahemuka, kuba inyangamugayo kandi muhora mwiteguye kwimana u Rwanda, muhesha isura nziza igihugu n’umuryango wa FPR-Inkotanyi”.
Urwo rubyiruko rwasobanuriwe uburyo amatora y’inzego z’ibanze agiye kuzakorwa, rwibutswa kandi gufasha igihugu muri ibyo bihe by’amatora ateganyijwe mu Ugushyingo, byaba na ngombwa ngo rugatinyuka rukiyamamaza, mu rwego rwo gufasha abanyarwanda mu miyoborere myiza, basabwa kandi gufata neza ibikoresho bahawe babibyaza umusaruro, mu kwihangira imirimo aho ibyo bikoresho birimo imashini, telefoni n’ibindi.
Irerero ry’umuryango ni ishuri ryatekerejwe mu mwaka wa 2020, ritangizwa mu turere twose tugize Intara y’Amajyaruguru, hagamijwe gufasha urubyiruko ruhuriye mu muryango wa FPR-Inkotanyi kurushaho kumenya neza amahame n’indangagaciro uwo muryango ugenderaho.
Mu muhango wo gusoza ayo masomo, hakaba hitabira n’urubyiruko rushya rurahirira kwinjira mu muryango wa FPR-Inkotanyi.


text:
(page 5)
Muraho,
Ifishi y'ikingira ntabwo iri mu byangombwa bigenderwaho mu gukosora imyaka ku ndangamuntu. Imyaka ikosorwa n'ifishi y'indangamuntu ya mbere ya...
Muraho Jean d'Amour,
Iyo iumuntu yifuza gukosoza imyaka ku ndangamuntu ye, asabwa ifishi y'indangamuntu ya mbere ya 2008 y'ababyeyi be,ubwo kuko udafi...
Umurenge wagombaga kuyifatiramo(ubarurirwamo)uzatwandikira wemeza ko indangamuntu yawe itahageza.
Murakoze
Muraho neza Cyprien,
Muri system bigaragara ko wubatse ni yo mpamvu utabona icyangombwa cy'uko uri ingaragu.
Muraho Eulade,
Indangamuntu yawe izoherezwa my murenge mu cyumweru gitaha.
Murakoze
Indangamuntu yawe twasanze nta kibazo ifite, uzabaze kuri company z'itumanaho.
Muraho,
Indangamuntu yawe nimero 1199480140078120 yoherejwe ku murenge wa Rongi i Muhanga.
Murakoze
Muraho Marcel,
Ibijyanye no guhinduza amazina bishinzwe Minisiteri y'ubutegetsi bw'Igihugu. Mushobora kubasaba ibisobanuro kuri [email address]
Murak...
Muraho Marcel,
Indangamuntu yawe iri gukorwa uzayibona mu kwezi gutaha.
Murakoze
Muraho Joshua,
Iyo umuntu yifuza guhindurira amazina abisaba ministere y'ubutegetsi bw'Igihugu MINALOC anyuze Ku rubuga Irembo.
Murakoze
Dear Fred,
Indangamuntu yawe yarasohotse uzayisanga ku murenge wa Nyagatare
Buyobozi bwa National ID Agency,
Nifuzaga gusaba amakuru nkuko byemewe tugendeye kw'itegeko numero 04/2013 ryatowe ku ya 8 Gashyantare 2013 rijyanye...
Indangamuntu yawe yashyizwe muri system
Muraho,
Iyi ndangamuntu iragaragara nta kibazo ifite.
Murakoze
on 20June2020
No ID:1199880159196192
Yours faithfully,
Ngizwenayo Joel
Muraho,
Ubusabe bw'indangamuntu bwawe ntibwigeze butugeraho, niba mwarishyuye ku Irembo mwaduha nimero mwishyuriyeho
Indangamuntu yawe yashyizwe muri system.
Murakoze
Muraho Laurien,
Indangamuntu yawe yagiye ku murenge wa Matyazo.
Murakoze
Muraho Patrick,
Guhindura izina bisabwa muri MINALOC unyuzr Ku rubuga Irembo ugakurikiza ibisabwa.
Murakoze
Muraho Ndayirangiza,
Kuzajya Ku murenge bafite urutonde rw'ibyangombwa bisabwa bitewe n'icyo ukosoza. Bazagufasha nuba ufite ibyangombwa bisabwa
Mura...
Muraho Valens,
Murebe igisubizo cy'iki kibazo, twabasubije kuri email yo kuwa 19 Werurwe 2020
Murakoze.
Dear Johnson,
Niba amazina wakoreshagamu ishuri ari yo wiswe n'ababyeyi bawe wazashaka ibyangombwa byemeza ko ayo mazina ari ayawe kuva kera ukabijyan...
Muraho Nshuti,
Muri iyi munsi iyo serivisi ntiri gutangwa kubera ko bisaba ko iyi serivisi idakorwa online. Bisaba ko indangamuntu yawe uyitanga hagak...
Only requests made using Sobanukirwa are shown.
?


text:
Niba uzi neza ko uwo ukunda atagukunda, dore uburyo bwagufasha kureka gukomeza kumutaho umwanya nk’uko tubikesha urubuga Elcrema rwandika ku mibanire.
1.Igirire impuhwe kandi wikunde
Hari bamwe usanga barinjiye mu rukundo ku buryo nawe yiyibagirwa ubwe. Bamwe banga kurya kuko batabona ibyo bifuza mu rukundo abandi bakigunga n’ibindi. Geregeza kwikunda kuko nta wundi muntu uzagukunda nkuko wikunda. Kwikunda uzabifashwamo no kwiha agaciro, ukamenya ibyiza ufite, impano ufite n’ibindi bintu byagufasha kwigirira icyizere.
2.Wikomeza kwiremamo icyizere
Iyo ukunda umuntu nka gutyo usanga hari n’ubwo ukomeza kwiremamo icyizere wibwira ko azagera aho akagukunda. Icyo cyizere ni cyo kikubuza gukomeza urugendo rwawe ugatakaza umwanya wawe ushakisha ibyo wakora ngo agukunde. Hari n’ababa bazi ko uwo bakunda agukundana n’undi bagatangira kubateranya bavuga nabi abakunzi babo kugira ngo bakunde babange nabo babone umwanya mu mutima wabo. Uko wiha icyizere rero bikubuza gutera intambwe ahubwo ugasanga utangiye gutekereza n’imigambi itari myiza.
3.Muhungire kure
Niba musanzwe mukunda kugira ahantu henshi muhurira, uba ugomba kwirinda ko mukomeza guhura. Niba umubonye ku mbuga nkoranyambaga wirinda kumwandikira kuko we aba yumva ko uri kumutesha umutwe. Rimwe na rimwe agufata nk’aho nta bwenge ugira, uri umuntu w’intumva.
4.Shaka ibikurangaza kandi bikunezeza
Sha umwanya ujye utemberana n’inshuti ku buryo uri buze kubona umwanya wo kwishima, binakurind ekuza guheranwa n’ibitekerezo byibanda ku muntu utagukunda. Wareba filimi zagufasha gusohoka buri ibyo bihe, ugasoma ibitabo n’ibindi bintu bituma uhungenza intekerezo.
5.Irinde ibintu byose bimukwibutsa
Hari ubwo ufata uwmanzuro ukavuga ko utazongera kumuhamagara ariko wareba muri telefoni yawe ukabona nimero ye ukisanga wamuhamagaye. Bibaye byiza rero wajya usiba ibintu byose bishobora kumukwibutsa kuko bigira uruhare mu gutuma wumva warafashwe nawe kandi mu by’ukuri we atanagutekereza na gato.


text:
Intangiriro
Intangiririro yo kurwanya ibintu bibi nk’irondakoko ni ukubiganiraho. Kubizinzika ni nko guhingira ku rwiri. Mbere ya byose, tubanze twibutse ko ari ishyano, ko rwose ari akaga gakomeye, kubona umuntu yiga, akaminuza, agahabwa inshingano yo gukorera Abanyarwanda bose mu mirimo ashinzwe ; ariko ugasanga araronda akoko. Birushaho kuba umwaku iyo ari umuntu wihaye Imana mu idini iryo ari ryo ryose. Impamvu ni uko aba abuze urukundo, kandi urukundo ari ryo tegeko riruta ayandi. Bityo rero no kubura urukundo akaba ari cyo cyaha kiruta ibindi. Ikibabaje ni uko hari ibimenyetso byinshi byatuma umuntu ahamya, nta bwoba afite bwo kwibeshya, ko irondakoko ryamunze benshi mu bihayimana bo mu matorero no mu madini yose yo mu Rwanda. Iyi nyandiko iribanda kuri kiliziya gatolika gusa kubera ko ariho nsengera, abo mu yandi matorero n’andi madini nabo bazatubwire uko babona ibintu byifashe iwabo.
I. Irondakoko no mu masengesho ?
Ejobundi le 08/06/2013 i Buruseli habereye misa yayobowe na Musenyeri Vénuste Linguyeneza akikijwe n’abandi bapadiri babiri. Yari iyo kwibuka no gusabira umwana w’imyaka 8 witwa Richard Sheja wiciwe i Gakurazo hamwe n’undi musore witwa Stanislas wakomokaga i Byumba, n’abepiskopi 3, abapadiri 9 n’umufurere 1, Furere Nsinga Jean Baptiste wari umukuru w’Abayozefiti. Iryo shyano ryabereye i Gakurazo taliki 05/06/1994. Abantu benshi bashoboye kumva iyo misa kuri radiyo Ijwi rya Rubanda kuko yayitambutsaga mu gihe nyine yahoze iba (en direct).
Iyo misa yahuriranye na Noveni (amasengesho y’iminsi 9) yariho ibera kuri radiyo Ijwi rya Rubanda iyobowe na padiri Thomas Nahimana. Nayo yari iyo gusabira ziriya nzirakarengane tumaze kuvuga mu kanya. Mu rwego rw’iyo noveni, Siméon Musengimana washinze kandi akaba ayobora radiyo Ijwi rya Rubanda, yasabye Musenyeri Smaragde Mbonyintege, umwepiskopi wa Kabgayi akaba n’umukuru w’inama nkuru y’abepiskopi gatolika bo mu Rwanda, kubavugira agasengesho. Musenyeri Smaragde yamuteye utwatsi ngo ntavanga “amasengesho na politiki”. Mu mwanya w’isengesho rya Musenyeri Smaragde, Siméon yashyizeho iryo Musenyeri Tadeyo Ntihinyurwa, arkiyepiskopi wa Kigali, yavuze asabira abaguye i Gakurazo.
Reka twibaze : Umuhutu wasabwa gusabira Abatutsi bishwe n’Interahamwe, agasubiriza mu ruhame, kuri radiyo cyangwa kuri televiziyo ngo ntavanga ukwemera na politiki, leta ya FPR ntiyarara imwishe ? Abantu benshi babonye irondakoko mu kunangira kwa Musenyeri Smaragde, ndetse padiri Thomas Nahimana na Siméon barabimugayira cyane. Benshi bati : “Kubera ko Zitukwamo nkuru, kandi abakuru mu baguye i Gakurazo bari abepiskopi 3 b’Abahutu, ni cyo cyatumye Musenyeri Smaragde yanga kubavugira agasengesho. Naho Musenyeri Tadeyo we ni umuhutu, ni cyo cyatumye atazuyaza kubasabira. Mu by’ukuri gusabira abishwe ni no gutunga urutoki ababishe. Musenyeri Smaragde ntashobora kwamagana abakoze ishyano i Gakurazo kuko ari bene wabo b’Abatutsi. Nyamara asabira abishwe n’Interahamwe kubera ko ari uburyo aba abonye bwo gutunga urutoki no gushinja Abahutu bose nk’uko FPR ibyifuza”. Ubwo buryo abantu babitekerezamo, ntawavuga ko ari ukuri 100 ku ijana, ariko nanone ntawavuga ko ari ibinyoma 100%.
Jean de Dieu Musemakweli
BIRACYAZA !


text:
EPISODE 13: Superstar ahakaniye Kamana ibyo kugurisha isambu… Liliane we aguye mu kantu
Umwanditsi: NIYONZIMA Eric – A rubay writer
…“ESE mama nk’ubu koko warekeye aho kuvuga ayo magambo! Upfa se urabona byashoboka, yego urarembye ariko hari icyizere cy’uko ukira vuba.” Superstar avugisha mama we ubwo yari arembeye mu bitaro.
Mama we – “Mwana wanjye Gad, nk’uko izina ryawe riri, nkubonamo umutabazi. Nkubonamo umwana uzajya uba aho umubyeyi we atari! Jya wita kuri so ndetse no ku bavandimwe bawe kuko ari bo nshingano zawe mu gihe ugihumeka. Ntabwo dufite amasambu menshi gusa n’imwe dufite ujye uyirinda nka gakondo yawe. Aho kubura ubutaka burundu, wabwatisha n’imyaka ijana ariko amaherezo ukazabusubirana,” Mama we amusubiza mu ijwi ritoya ridafite imbaraga.
Superstar –“Mama humura nzaburinda kandi ndabigusezeranyije.”
Mama we yahise yihangana areguka amufata ku matama arangije amubwira ko iyo umunyagihugu adafite ubutaka agereranywa n’umwimukira mu gihugu cye. Ati ‘agaciro k’Umuturarwanda ni ubutaka. Ati ‘uretse ko bukubeshaho bukwiye no kurindwa.’
Ibyo nibyo Superstar yahise yibuka amaze kubwirwa na Kamana ko ashaka kugura isambu imwe bari bafite irimo urutoki. Ubwo Superstar yatuje akanya ahita amubwira ati:
“Kama nizere ko unteze amatwi neza uri kunyumva!”
Kamana – “Ndakumva rwose Gad mwana wacu.”
Superstar – “Ndabizi wagiye ufatirana Papa aho afungiye, ushaka kumwihebesha, umufatirana n’icuraburindi arimo umwumvisha ko igisubizo gishoboka ari uko yatanga isambu yacu kugira ngo ubone uko utuzingira mu gitebo uduhe intica ntikize nyuma ujye utugaraguza agati ari nako wigaragura mu byacu.”
Kamana – “Yampayinka rwesabahizi twataramye! Ye, ubwo uri kuvuga ibiki wa mwana we, ubwo ntubona akaga so arimo? Ese sha ntabwo ushaka kubona so afungurwa ibyishimo bikagaruka mu muryango wanyu?”
Superstar – “Kama, nyumva neza, ntubone waraguze ihene yacu ku butindi bw’udufaranga umfatiranye n’ikibazo ugirengo niko bizahora. Ngusabye kujya kure y’ibibazo by’umuryango wa Rufonsi. Duharire urwagwa twishigishiye turwisomere kandi nubwo iminsi yatwigabije ariko sinzemera ko itwigaranzura yo gapfusha. Rero ntuzanihumurize isambu cyangwa ikindi kintu cyo kwa Rufonsi.”
Kamana yahise akupa igitaraganya, Superstar na we umujinya uramwica akubitagura inzu ibipfunsi Liliane arumirwa. Yahise aganirira Liliane aho bigeze ku buryo na we yumvise Superstar akwiye amasengesho ku bw’abaturanyi gito bari bamumereye nabi. Liliane yahise amwegera aramuhobera mu rwego rwo kumuhumuriza Superstar na we ibitekerezo byahise bimusubiza mu myaka ya kera atangira kwibuka ukuntu mama we yajyaga amuhobera buri uko avuye ku ishuri kandi akanabikora mbere y’uko Superstar aryama. Liliane yibukije uwo musore urukundo rw’umubyeyi we ku buryo amarangamutima yazamutse atangira no kuzana amarira ni uko Liliane na we yumvise uburyo Superstar ari gusikimba bitangira kumutera ishavu niko guhita akurayo umutwe atangira kwitegereza Superstar mu maso, amufata mu misaya ari nako ahanaguza amarira ye intoki z’ibikumwe bye, Superstar na we yabireba akumva arushijeho kwishimira Liliane by’akahebwe.
Superstar yahise abwira Liliane ati –“Lili?”
Liliane –“Karame Gad!”
Superstar – “Umbabarire ko ubu ntari mu gihagararo cyangwa ikigero cyiza cyo kugukunda! Mbabarira ko nshobora kuba ndengera.”
Liliane – “Oya ntabwo urengera ahubwo uritwararika gusa….”
Atarasoza kuvuga Superstar yahise yongera kumubwira ati:
“Ndi kukureba ku maso nkumva nakwimariramo, Lili iminwa yawe ndi kuyireba nkumva nayisoma, ndumva naguhobera kenshi kuko kuri ubu uri mu cyimbo cya mama wagiye nkimukeneye, gusa ibyo nibwira byose ntamumaro kuko ntabifitiye uburenganzira. Umbabarire!”
Liliane yahise atangira gutsindwa mu mutima kuko nubwo yabyirengagizaga, ariko yari atangiye kwiyumvamo Superstar ariko agakomeza kwihagararaho. Yatekereje ibibazo Superstar arimo, ahita yirinda no gukomeza gutuma umusore amwiyumvamo kurushaho. Yahise arekura Superstar arahindukira ngo agende gusa Superstar ahita amufata ukuboko arangije aramubwira ati:
“Mu mwaka wa 1831, umugabo bita Abraham Lincoln yabuze akazi ke, 1832 atsindwa mu matora y’ibanze y’abadepite, 1833 uyu mugabo yinjiye muri business gusa naho aratsindwa biramunanira, muri ibyo byose umugore we ntiyahwemaga kumubwira ati:
“Mugabo mwiza komeza ujye mbere wiva ku bintu kuko ubwo byakomeye nibwo uri hafi kugera ku ntsinzi komeza komeza ujye mbere.”
1835 yaje kubura uwo yakundaga wahoraga amugira inama arapfa, 1836 uyu mugabo yahise agira ikibazo cyo mu mutwe, 1838 yatsinzwe amatora yo kuba umuvugizi wa Leta ya Illinois, yajyaga kuva ku bintu akibuka ko umukunzi we atari cyo yamushakagaho, 1843 yatsinzwe amatora yo kuba uhagarariye Congress yongera gutsindwa aya matora mu 1848, 1849 ubusabe bwe bwo kuba ushinzwe ubutaka bwakuwe mu bundi burajugunywa, kugeza icyo gihe yari agihabwa imbaraga n’urukundo rwe rwamubwiraga kujya mbere imyaka yose yarihise.
1854 Abraham Lincoln yatsinzwe mu matora yo kuba Senateri, 1856 atsindwa mu ipiganwa ryo kuba visi president wa America, ntibyarangiye aho kuko 1859 uyu mugabo yongeye atsindwa amatora yo kuba Senateri, ariko 1860, Abraham Lincoln yabaye Perezida w’igihugu cya Leta zunze ubumwe za America.”
Superstar yakomeje kuvuga ngo,
“Lili ahari wenda ukeka ko kuba nagira urukundo ruhamye byatuma nteshuka ku nshingano yanjye, simbashe gukomera ngo ngere ku byo nagambiriye gusa ndakubwira ko umukunzi w’ukuri yambera nka moteri ihora impa imbaraga igihe cyose numva ko ngiye gutsindwa. Abraham Lincoln bivugwa ko yatsinzwe inshuro zirenze igihumbi gusa uwo yakundaga yahoraga amubwira ko iyo ari intangiriro kandi byerekana ko agiye kugera ku cyo yiyemeje. Nk’uko wigeze kubimbwira, mu kuri nkubonamo umwari wanyigisha ko ibigeragezo ndetse n’intambara z’ibyo tunyuramo, ari amasomo abanziriza gukomera no kugera mu bushorishori.”
Superstar yamaze kuvuga utyo ahita arekura Liliane ni uko ahitira mu cyumba arafunga ahita yiruhutsa atangira gutekereza ibintu byinshi. Liliane ubwo yari agihagaze ha handi yarize byacitse gusa superstar ntabyo yabonaga kuko yavugaga Liliane areba hanze yamuteye umugongo. Liliane yahamaze umwanya ahita abona ko uko byasa kose Superstar akeneye umuba hafi akamutera umurava nk’uko nyina yagakwiye kuba abikora.
Yahise ahindukira akomangira Superstar cyane gusa Superstar yanga gukingura. Hashize akanya Jovin aba arahasesekaye asanga mushiki we yumiye ku rugi rwa Superstar ari kurira ayoberwa ibijya mbere. Ubwo yatangiye kubaza mushiki we ikimuriza ni uko Liliane amubwira ko akeka ko Gad yagize ikibazo kuva yifungiranye mu nzu akaba adakoma.
Bakiri muri ibyo Superstar yahise afungura urugi rwenda no kubahutaza, ni uko umusore afumyamo agenda yiruka amasigamana kandi atarwiyambitse bose baratangara bagwa mu kantu. Superstar yakomeje kwiruka, ashwekura amaguru atayakoza hasi kandi yambaye ikote na karuvati ndetse atwaye na ka gakapu ke mu ntoki, kandi umugoroba wari utamirije ijoro.
Ibaze: Superstar se mu masaha y’ijoro agiye hehe?
NTUGACIKWE NA EPISODE 14
Yatunganijwe n’itsinda ry’ubwanditsi rya www.rubay.rw RUBAY (Rubay Stories).
A story powered by www.umuseke.rw
REBA YouTube Channel UMUSEKE TV video nziza nk’iyi. UKORA LIKE SHARE na COMMENT
UMUSEKE.RW


text:
Banyarwanda, Banyarwandakazi, nk’uko bimenyerewe buri mwaka, kuri iyi tariki ya 08 Werurwe 2021, isi yose irizihiza umunsi mpuzamahanga wahariwe Abari n’Abategarugori. Ishyaka RDI-Rwanda Rwiza riboneyeho umwanya wo gutangaza ubutumwa bugenewe mbere na mbere Abanyarwandakazi aho bari hose, hagamijwe kubashishikariza gushiruka ubwoba, bagaharanira uburenganzira bwabo bakomeje kuvutswa n’Ubutegetsi bw’igitugu bwa FPR-Inkotanyi.
Umunsi Mpuzamahanga w’Abagore wo muri uyu mwaka w’2021, wizihijwe isi yose ihanganye n’icyorezo cya COVID 19, ari nayo mpamvu Umuryango w’Abibumbye (UN) wasabye ko hazirikanwa intego iteye itya mu rurimi rw’igifaransa : « Leadership Féminin: Pour un futur égalitaire dans le monde de la COVID-19 ». Tugenekereje, byavugwa bitya mu kinyarwanda : « Ubuyobozi bw’abagore nibutere imbere, butange icyizere cy’uko abantu bazanganya amahirwe mu bihe bizaza, ubwo isi yose izaba igihanganye na COVID 19 ».
Mu kuzuza iyi ntego, LONI yongeyeho interuro igira iti: « Participation pleine et effective des femmes dans la prise des décisions dans la sphère publique, élimination de la violence, réalisation de l’égalité des sexes et autonomisation de toutes les femmes et de toutes les filles ». Tugenekereje mu kinyarwanda, byavugwa bitya : « uruhare ruhamye kandi rugaragara rw’abagore mu gufata ibyemezo bireba ubuzima rusange bw’abayoborwa, kugira uruhare mu kurwanya ihonyorwa ry’uburenganzira bw’ikiremwa muntu, gushimangira uburinganire bw’abagore n’abagabo, no guharanira ukwigira kw’abagore n’abakobwa bose ».
Umuryango w’Abibumbye wishimiye ko mu bihugu bimwe na bimwe, nka Islande, Ethiopie, Allemagne Danemark, Finlande na Nouvelle Zelande, abagore bagaragaje uruhare rwabo mu gushakira ibisubizo ibibazo by’ingutu byatewe na COVID19. Bikaba bishimishije kumva ko abagore bagize amahirwe yo kuba abayobozi, bishingiye ku bushobozi n’impano bafite, bakagira uruhare mu gufata ibyemezo bihamye mu guhangana na COVID 19 mu buryo bujyanye n’imiterere ya buri gihugu babarizwamo, bataretse no kubahiriza uburenganzira bw’abo bayobora.
ESE MU RWANDA BYIFASHE BITE MURI IBI BIHE TURI MURI COVID-19?
Igihugu cyacu kiri mu bya mbere ku isi bifite abagore benshi mu nzego zifata ibyemezo: 40 % by’abari mu nzego z’ubuyobozi ni abagore, kandi inzego zishyira mu bikorwa ibyemezo bifatwa, nabwo hejuru ya 40% ni abagore kuva ku rwego rw’igihugu kugera kuri nyumbakumi. Mu nteko Nshinga Mategeko harimo za komisiyo ahanini zigiye zifite koko inshingano zijyanye n’ibirebana n’imikorere ya za minisiteri zitandukanye. Ibyo kandi iyo umanutse ukagera no ku turere uhasanga inama njyanama, zifite nazo za komisiyo. Mu mirenge urahasanga za serivisi zishyira mu bikorwa ibyaturutse hejuru.
Muri izo nzego zose haba mu bashyiraho amategeko, haba mu bafata ibyemezo, haba no mu babishyira mu bikorwa dusangamo abagore bahagije ugendeye kuri cya gipimo cya 40% twavuze haruguru. Abatazi ibibera mu Rwanda bibwira ko U Rwanda rwateye intambwe ikataje mu byerekeye leadership y’abagore, nyamara abasobanukiwe n’amanyanga ya FPR-Inkotanyi bo bazi neza ko abo bayobozi b’abagore ntacyo bamaze, ko bashyizwe mu nzego kugira ngo babe umurato wo kubeshya amahanga ko u Rwanda ruri mu bihugu bya mbere kw’isi bihesha agaciro abagore.
Dufatiye ku nteruro -ntego yatanzwe na LONI: « Leadership féminin: Pour un futur égalitaire dans le monde de la COVID-19 », ni ngombwa kumvikanisha ko uriya mubare wa 40% urata uruhare rw’abayobozi b’abagore mu nzego zinyuranye, NTACYO UMARIYE ABATURAGE. Mu by’ukuri, ni uburyo bwo gutesha abagore agaciro, kuko umuntu wese ukurikiranira hafi uburyo abo bagore b’ingirwa-bayobozi baruca bakarumira, kandi bagenzi babo batabarika bakomeje guhohoterwa, atabura kubagaya, dore ko bitumvikana ukuntu bakomeje guterera agati mu ryinyo, mu gihe abaturage bakomeje kuvutswa uburenganzira bwabo.
Kuva ibi bihe bya COVID-19 byatangira , nyuma, ndetse na mbere yaho, u Rwanda rwabaye indiri y’amarira n’imiborogo, bitewe cyane cyane n’abantu bicwa, ababurirwa irengero, abafungirwa ubusa, abasenyerwa amazu, abarandurirwa imyaka, n’andi mahano tutarondora. By’umwihariko, uyu munsi w’Abari n’Abategarugori uje usanga Madame Idamange Iryamugwiza Yvonne yaratawe muri yombi, azira ko yakomye akamo, agashyira ahagaragara uburyo abacitse ku icumu rya jenoside bakomeje gutotezwa, ndetse akavuga n’uburyo ihonyorwa ry’uburenganzira bwa muntu rikomeje kuvuza ubuhuha.
Igitangaje ni uko kugeza ubu nta mugore n’umwe mu bicaye muri ziriya nzego z’ubuyobozi, wahagurutse ngo yamagane nibura urugomo rwakorewe uwo muyarwandakazi w’intwari, wagaragaje ko ahangayikishijwe n’ibibazo byugarije rubanda, ari nako asaba akomeje Ubuyobozi bw’igihugu kwihutira kubikemura. Banyarwandakazi muri mu buyobozi, cyane cyane mwebwe mukuriye za Ministeri, mukaba muri mubafata ibyemezo bireba ubuzima bw’abanyarwanda, koko mwumva nta soni bibateye, kubona ntacyo mumariye bene Kanyarwanda bakomeje kwicwa n’agahiri n’agahinda ?
Ese muri ibi bihe bikomereye isi yose bya COVID-19, ko ariho ubutabazi bwa nyabwo bwari bukwiye kwigaragaza, mwe muzabikora ryari? Ko abenshi muri mwe mwabyaye mugaheka, impuhwe za kibyeyi mwarazitakaje? Koko mukomeze mwinumire, mu gihe rubanda ikomeje kuvutswa uburenganzira bw’ibanze, nko kubaho no kuticwa n’inzara ? Kubona intwari Idamange avuga akamuri ku mutima kandi atabariza abaturage, Leta mubayemo ikamuhindura umusazi, mukaruca mukarumira ? Mwari mukwiye kwikubita agashyi, mugatunganya inshingano zanyu amazi atarenga inkombe. Mumenye kandi ko igihe kizagera, amateka akabibabaza.
Namwe abari mu Nteko Ishinga amategeko, kuki mudakoresha ububasha muhabwa n’Itegeko-nshinga, mugenzura kandi munacyaha inzego za Guverinoma igihe zikoze amakosa, murenganura abarengana, nko gusabira ingurane z’abasenyewe i Kangondo n’ahandi ? Nimusabeko amategeko akurikizwa kandi hakorwe za anketi zidafifitse ku bicwa, ku baburirwa irengero, no ku rugomo n’akarengane bikomeje kuyogoza igihugu mu buryo bunyuranye. Bitabaye ibyo, muzasiga umugani mu mateka y’u Rwanda, mujye mwibukwa nk’imburamumaro, zari ziganje ku bwinshi mu Nteko ishinga amategeko, nka bwa buro bwinshi butagira umusururu.
Bari, Bategarugoli b’u Rwanda, mu gusoza ubu butumwa bwari bubagenewe ku munsi wanyu, Ishyaka RDI Rwanda Rwiza ryongeye kubashishikariza guharanira impinduka binyuze mu mahoro, kugira ngo Abanyarwanda bunge ubumwe, baharanire icyateza imbere imibereho yabo n’iy’abana babo. Rwose Abari n’abategarugori musabwe kugira uruhare rugaragara muri urwo rugamba, mubitewemo inkunga n’ubutwari bwa bamwe muri bagenzi banyu, nka Madamu Idamange wagaragaje ko akunda igihugu n’abagituye, akaba akomeye kw’izima ry’ukuri n’ubwo yabifungiwe bwose.
Nimugaragaze ko Umunyarwandakazi afite ubushobozi bwo guhindura ibitagenda mu gihugu, afatanyije na basaza be banyotewe n’impinduka. Birasaba ariko kubanza gushiruka ubwoba no kwigobotora imitekerereze ya gicakara na politiki ya «humuriza nkuyobore» FPR-Inkotanyi yabacengejemo. Nimushyireho akarusho muri ibi bihe byo guhangana na COVID-19, maze nk’uko Umuryango w’Abibumbye wabyifuje, uruhare rw’umugore mu buyobozi ruzagaragare, kandi ruteze izindi ntambwe urugamba rwo guharanira u Rwanda Rwiza, u Rwanda tuzaturamo nka Bene Kanyarwanda twuje ubumwe n’ubwumvikane, ubundi twe n’abana bacu n’abazadukomokaho bose, tuzatunge dutunganirwe.
Harakabaho abari n’abategarugoli b’u Rwanda !!
Harakabaho ubumwe bw’Abanyarwanda !
Harakabaho ubwisanzure kuri bose !
Bikozwe kuwa 7/3/2021
Marie Mukamwiza
Komiseri w’iterambere ry’Abari n’Abategarugori
mu ishyaka RDI Rwanda Rwiza


text:
Hari amasezerano mpuzamahanga u Rwanda rwasinye adashyirwa mu bikorwa
Umuryango utari uwa Leta uharanira uburenganzira bwa muntu ku isonga, Human rights First Rwanda Association (HRFRA), urasaba Leta y’u Rwanda gushyira mu bikorwa amasezerano mpuzamahanga arengera abafite ubumuga (UNCRPD) uko rwayashyizeho umukono, rugakuraho inzitizi zikiboneka mu mategeko zikibabuza bumwe mu burenganzira bemererwa n’amategeko.
Byagaragajwe mu nama yasuzumiwemo ibyuho bikiri mu mategeko arengera abantu bafite ubumuga uko u Rwanda rwayashyizeho umukono, ariko kugeza ubu hakaba hakiri ihezwa rituruka mu mategeko igihugu cyashyizeho mu ngingo zinyuranyije n’uko amasezerano mpuzamahanga ateganya.
Umunyamategeko muri uyu muryango, Rogers Mutwendinze yabwiye itangamakuru ko mu 2018 u Rwanda rwiyemeje ibyavuye mu nama y’abakuru b’ibihugu yabereye London mu Bwongereza, ku burenganzira bw’abafite ubumuga.
Yagaragaje ko hari byinshi igihugu cyakoze kugeza ubu ariko hari ingingo zimwe ziri mu masezerano mpuzamahanga zirengagijwe mu mategeko n’amateka ya Minisitiri yashyizweho.
Atanga ingero agira ati “Nubwo tuvuga ko nta vangura rihari tubona amavangura mu mategeko ashingiye ku bafite ubumuga; turebye ku ngingo ya 254 mu itegeko ry’Umuryango ivuga ko umuntu ufite ubumuga bwo mu mutwe kabone nubwo bwaba bumuha agahenge ntabwo yemerewe gusinya amasezerano. Wareba ingingo ya 6 y’itegeko rigenga amasezerano ryo mu 2011 rishyiraho ibyangombwa kugira ngo umuntu asinye amasezerano bimwe muri ibyo ni uko umuntu aba atunganye neza mu mutwe.
Ariko twareba amategeko mpuzamahanga arengera uburenganzira bwa muntu avuga ko umuntu ufite ubumuga buhoraho bwo mu mutwe yasimbuzwa agahabwa umufasha kugira ngo asinye amasezerano ariko igihe cyagera akagira agahenge akaba muzima akaba yasinya amasezerano.”
Akomeza agira ati “Ariko itegeko ry’u Rwanda aho bigonganira nayo ni uko ruvuga ngo kabone niyo bwaba bumuha agahenge ntabwo yemerewe gusinya amasezerano, tukumva ko bidahuje n’amasezerano mpuzamahanga aharanira uburenganzira bw’abantu bafite ubumuga bwo mu mutwe.”
Urundi rugero Umuryango Human rights first Associations uvuga ni uburyo u Rwanda rudahuje neza n’amategeko mpuzamahanga aharanira uburenganzira bw’abantu bafite ubumuga rwemeje ni mu ngingo ya 24 ya UNCRPD ivuga uburenganzira ku kwiga.
Mutwendinze ati “Ingingo ya 20 y’itegeko nshinga nayo ikavuga ko uburenganzira ku kwiga ari ubwa bose ariko hakabaho itegeko ryo mu 2017 rishyiraho amashuri y’incuke, abanza n’ayisumbuye rivuga ko Ari Ubuntu kuri bose. Hariho n’iteka rya Minisitiri ryo mu 2017 rivuga ko abantu bafite ubumuga bashobora kwitabwaho bakiga, ingingo ya 64 ikavuga ko umwana ufite ubumuga yavanwa mu bandi akajya kwiyishyurira mu mashuri yagenewe abafite ubumuga mu gihe byagaragajwe ko adashobora kwigana n’abandi.”
Ingingo ya 24 y’itegeko mpuzamahanga rirengera uburenganzira bw’abantu bafite ubumuga rivuga ko abantu bose bagomba kwiga hatarebwe ku bumuga bafite.
Akomeza agira ati “Rero muri iryo tegeko mbona yuko kuba bafata abantu bafite ubumuga bakabajyana ahantu hihariye bakisanga ari abafite ubumuga gusa mbifata nk’ivangura.”
Mu iteka rya Minisitiri ryo mu 2017 ingingo y’ 165 ivuga ko igihe umwana agaragaje ko agomba uburezi bwihariye abuhabwa ariko ku giciro yiyishyuriye.
Amutwendinze ati “Ibyo bikaba bigaragaza yuko habayeho kwivuguruza. Niba ingingo ya 51 mu itegeko nshinga ivuga ko Leta ari yo ifite mu nshingano kwita ku bantu bafite ubumuga; hakaza n’indi ngingo iyivuguruza ivuga ko umwana ufite ubumuga yakishakira ibyakabaye bimugenewe niba ashaka kwiga mu ishuri rifite ubushobozi, aho habaho kugongana.”
Umushakashatsi wasesenguye amategeko n’amateka ya minisitiri agasanga harimo ibyuho no kwivuguruza, Murwanashyaka usanzwe anakorana n’umuryango w’abanyamakuru baharanira amahoro Pax Press, avuga ko haba mu bice by’uburezi, ubuvuzi, umurimo ndetse n’ubuzima hakirimo ibitarajyanishwa n’amasezerano mpuzamahanga u Rwanda ruba rwarashyizeho umukono rukanayemeza (ratified).
Yagize ati “nko mu burezi, ubona amategeko yacu ashyira imbere cyane uburezi bwihariye bitewe n’ikibazo umwana ufite ubumuga afite ntiyite kuri cya kintu cyo guha ubushobozi aho umunyeshuri yiga ngo hanabe hujuje byose byakenerwa n’ufite ubumuga runaka, aza akajya mu ishuri risanzwe noneho agahabwa ubushobozi buri butume akurikira ibyo abandi badafite ubumuga bakurikira.”
Mu zindi ngingo zagaragajwe muri iyi nama zigaragaza ko Leta igisabwa guhuza amategeko mpuzamahanga arengera abantu bafite ubumuga akajyana n’amategeko y’imbere mu gihugu kimwe n’amateka ya minisitiri ni mu buvuzi, aho ufite ubumuga agisabwa kugira ibyo yigurira kuko bihenze, ahakiri ibikorwaremezo bitorohereza ufite ubumuga, mu kazi hakirimo gupfobya ubushobozi bw’ufite ubumuga n’ibindi.
Ubu buvugizi buri gukorwa n’umuryango Humam Right first Association mu gihe Ikigo k’Igihugu gishinzwe kuvugurura amategeko kirimo kuvugurura itegeko ryo mu 2007 rirengera uburenganzira bw’abantu bafite ubumuga kikaba cyararigejeje muri Minisitiri y’Ubutegetsi bw’igihugu nayo ikaba irimo kuryigaho mbere yuko irishyikiriza inteko ishinga amategeko umutwe w’Abadepite.


text:
Sitephano ari mu badiyakoni barindwi bambere babayeho,bitewe nuko abemera Yesu Kirisito biyongeraga cyane umunsi kuwundi bigatuma intumwa zidakora akazi kazo ko kubwiriza ubutumwa neza,kuko babaga bari gufasha abantu gusangira ibyabo no kumanyagura umitsima(Iby 2 :45).Ibyo bituma hatorwa abadiyakoni barindwi barimo na Sitefano kugirango bazajye bakora uwo murimo.
Sitephano yari umwe mu badiyakoni bari buzuye umwuka wera,akanavuga ashize amanga,abantu bose baramukundaga kuburyo n’abayuda bageze aho bakabura icyo bavuga ku bimenyetso yatangaga,bituma bamushinja ibinyoma bamujyana mu rukiko.
Uyu mudiyakoni nta bwoba imbere y’abacamanza,umwuka wera Yesu yari yarasezeranije abigishwa be ko azabana nabo (Matayo 10 :19),amuha kuvuga ashize amanga,aho yibukije abayuda b’imitima yinangiye ko iteka barwanya umwuka wera kandi ko uko ba sekuruza babo bakoraga ko nabo ariko bakora.
Ati :”ni nde mu bahanuzi ba sekuruza banyu batarenganije ?Bishe abavuze ibyo kuza kwa wa mukiranutsi bitari byaba none namwe mwaramugambaniye muramwica,kandi ari mwe mwahawe amategeko n’abamalayika ntimwayitondera”(Ibyak :7 :52).
Sitephano amaze guhamya ibyo bazabiranywa n’uburakari bamuhekenyera amenyo,ariko ararama atumbira mu ijuru abona ubwiza bw’Imana na yesu ahagaze iburyo bw’Imana
Aravuga ati :”dore mbonye ijuru rikingutse ,n’umwana w’umuntu ahagaze iburyo bw’Imana”.
Ibi byatumye bamugwira baramukurubana,bamwicisha amabuye.Bakimutera amabuye arambaza aravuga ati Mwami akira umwuka wanjye.Avuga ijwi rirenga ati “Mwami ntubabareho icyaha”.
Igihe bamujyanaga kumwica yari yuzuye ibyishimo by’uko ateye ikirenge mu cy’umwami we,amabuye bamuteraga byatumye agera ku kigero cyo kubona icyubahiro cy’Imana na Kirisito.Sitephano ntiyigeze arakarira abamwicaga ahubwo yavuze ijwi rirenga ati mwami ntubabareho icyaha.
Sitephano ni urugero rwiza umukirisito w’ukuri akwiye kwigiraho gukunda Yesu na bagenzi be kabone naho baba bakwanga, nkuko umwami yesu abivuga ati “mukunde ababanga”.
Amaraso ya Sitephano,urupfu rwe kubwo gukunda umwami we Yesu byamukinguriye ijuru areba icyubahiro cy’Imana.Gukiranuka kwe no gukunda bagenzi be byatumye abababarira kabone nubwo bari bamugiriye nabi.


text:
Kudasengera mu masezerano y’Imana bituma tudasubizwa
Yanditswe na: Ubwanditsi2021-06-28 04:26:18
Amasezerano y’Imana ni yo akwiye kubanza mu mibereho yacu, ukwiye gusenga wishingikirije amasezerano ava mu ijambo ry’Imana. Iyi Bibiliya tujyendana, irimo amasezerano menshi!
Rimwe twari muri Isiraheli hanyuma tujya kugura ibyo kurya tubona birahenze¸ noneho tubaza uwabicuruzaga impamvu igihugu cyabo gihenda, aradusubiza ngo ‘Izo Bibiliya mwikoreye nizo zivuga ko tuzarya iby’abanyamahanga baruhiye.’ Nyine isoni ziradufata kuko biri mu masezerano yabo! Pasiteri Desire
Dukwiye gusenga dushingiye ku masezerano ya Bibiliya ku buzima bwacu. Reka mvugemo rimwe gusa: Mu masezerano y’Imana, harimo iezerano rivuga ngo ‘Ntutinye ndi kumwe nawe’. Ryanditse inshuro 365, hita umbarira inshuro ubyuka wahangayitse mu bzima kandi Imana yaravuze ngo ‘Ntutinye ndi kumwe nawe’.
Ariko inshuro nyinsi tubyuka tutazi igikurikiraho, tubyuka duhangayitse kuko tutazi kuba mu asezerano y’Imana. Ivugana natwe ntibasha kubeshya, ijambo ry’Imana ryose ni ukuri ku buzima bwacu ariko rimwe na rimwe bitugoa kubaho mu masezerano y’Imana. Rero dukwiye kwiga kuba tuzi ko ijambo ry’Imana ridahinduka, tugasenga dufite kwizera, kuko gusenga utishingikirije amaezerano y’Imna rimwe na rimwe biba bigoye.
Hari igihe dusenga tudasengeye mu masezerano y’Imana tugasenga ntidusubizwe.
Hari urugero aha tugiye kwifashisha: Ugize nk’umugisha, Perezida w’Amerika akagutumira akakubwira ngo uzaze umbwire ibibazo byawe, ntabwo watangira kubivugira ikanombe mu ndege. Wabivugira aho yakirira abaturage, kandi ukavuga mu cyongereza kuko ni cyo yumva, hanyuma kandi ugakoresha igihe yaguhaye. Iyo usenga, ukwiye gusenga wishingikirije amasezerano y’Imana. Njya numva abarokore basenga babwira Imana ngo ‘Mana nutansubiza ndamenya ko utari Imana. Mbega ibintu bibishye! Imana, ni Imana wasubizwa utasubijwe ni Imana. Nuva hano uyigaye uzasanga ahandi bavuga ngo ‘Uri Uwera, uri Uwera…, uhite umwara!’ Nta kintu kiyibuza kuba Imana ariko kuko dusenga nabi tutishingikirije ku masezerano y’Imana bizatugora.
Iyo ubwiye Imana ngo ‘Waravuze ngo..’ biruta kuyibwira andi magambo yose yose yayandi tutondekanya. Icyo yavuze irakirinda ikacyubahiriza kugeza igihe kizasohorera, ariko rimwe na rimwe ntidusenga twishingikirije ku masezerano yo mu ijambo ry’Imana ahubwo dusenga twishingikirije amarangamutima akomeretse n’ibindi bintu biri mu buzima bwacu bitandukanye ariko ni byiza ko dusenga twishingikirije amasezerano y’Imana.
Hari umuntu umwe wambwiye akantu kambabaje, yakoze amasengeho y’iminsi 7 ngo asenga ngo Satani yihane! Inzara iramurya ngo kugira ngo Sataini akizwe. Ubu koko uko mubizi Satani azakizwa? None ubwo inzara yamuririye iki? Mu byahishuwe 20:10 havuga ko Satani bazamujyana mu nyanja yaka umuriro n’amazuku, nta kandi gakiza ategerje. Yesu ari i Getsemani ikigeragezo cyaramuriye yahuye n’urugamba rubi, ni nkaho bamuzaniye filime y’imibabaro yose nk’uko Yesaya yabivuze areba bamufashe, bamukubise.
Murabizi ko Satani ingabo ze ziri mu mirwi ine: Abefeso 6:10, niho havuga ko Satani yamanukanye na 1/3 cy’ingabo zitabarika, azipanga mu mirwi 4 kandi yizeye: Abakuru, abataware, abategeka isi y’umwijima n’imyuka mibi y’ahantu ho mu kirere. Hari n’abarokore bazi ko Satani aba ikuzimu! Satani aba mu kirere n’ingabo ze zatoranyijwe zizewe. Isengesho ryose ridasengewe mu mbaraga ntabwo rishobora kumurenga.
Satani yubatse igikuta mu kirere kirimo imbaraga z’umwijima. Hanyuma Yesu aje yatoboye irembo aho yamanukiye. Aho yamanukiye ninawo muyoboro uduhuza n’Imana, ni ukuvuga ko iyo isengesho ryinjiriye muri ako kobo yamanukiyemo rihita rigenda direct mu matwi y’Imana. Ariko iyo usenze isengesho ritari mu bushake bw’Imana cyangwa utari aho Imana ishaka, Satani ayafatira aho hose.
Dukwiye gusenga twishingikirije amasezerano yo muri Bibiliya mu ijambo ry’Imana. Pasteri Desire HABYARIMANA


text:
Rwamagana: Kwihangira umurimo kw’abafite ubumuga byabarinze gusabiriza.
Abafite ubumuga mu karere ka Rwamagana, bavuga ko kugira ubumuga bitavuga kuba udashoboye, Kwishingira Koperative cyabaye kimwe mubisubizo bibahesha ishema.
Majyambere Gilbert, umuyobozi wa Koperative Abishyizehamwe y’abafite ubumuga, avuga ko bamaze imyaka isaga 18 bishyize hamwe, ngo batangiye nk’abantu bahuje ibibazo bumva ko hari aho bagomba kwivana ndetse bakagira aho bagomba kwigeza.
Gilbert agira ati”Twatangiye dukorera hanze y’isoko, nyuma dufata icyemezo cyo gukorera munzu kuko twabonaga aricyo gishobora kuduha umutekano w’uburyo dukoramo no guhuza imbaraga zacu”.
Nyuma yo gushinga Koperative Abishyizehamwe, abafite ubumuga ngo bagiye begera ubuyobozi ngo bubafashe, akarere ngo kabasoneye ku ipatante n’imisoro y’ukwezi.
Inkunga yindi bahawe ngo ni iy’amafaranga ibihumbi 500 y’u Rwanda, bayahawe n’urugaga nyarwanda rw’abafite ubumuga rutaritwa NCPD. Aya mafaranga nubwo yari make ngo bayaguzemo ibikoresho bike bari badafite.
Gilbert akomeza agira ati”Ntabwo byari bitworoheye, nk’abantu bakiyubaka bari bafite ibibazo bitandukanye, ariko muri wa muco twari dufite wo kwirinda icyatuma dusabiriza cyangwa ngo tube twagaragaza isura yacu nabi twakomeje kurwana kuri iryo shema”.
Ku banyamuryango 15 bagize iyi koperative, bahamya ko ubu bafite ubushobozi bwo kwitunga, gutunga imiryango yabo, kwimenyera buri kimwe bivuye k’ubushobozi bw’ibyo bakora. ibi ngo bitandukanye nuko bari kuyoboka inzira yo gusabiriza mu muhanda.
Muhuguke Antoine, adoda kandi agasana inkweto muri iyi Koperative, avuga ko kuba muri iyi Koperative byamurinze gusabiriza ndetse no kuba umuntu yamufata uko atari.
Muhuguke, ngo yatangiye ari umusore none ngo yashatse umugore, abyaye kabiri kandi ngo niwe utunze urugo, yiyubakiye urugo rwe kandi ngo arashaka gutera imbere kurusha aho ari.
Athanase Sebato, umwe mubafite ubumuga, acura imfunguzo z’ingufuri zose ngo uretse iz’imitamenwa, avuga ko ku munsi ashobora gukorera nk’ibihumbi bitanu by’amafaranga y’u Rwanda, yemeza ko amaze kwiteza imbere muri byinshi abikesheje kuba muri Koperative.
Koperative Abishyizehamwe, ngo amarembo akinguriwe n’abadafite ubumuga. Abafite ubumuga basabwa gushyira imbaraga zabo hamwe bakava ku mihanda bagakora biteza imbere. Abagize iyi Koperative, kuba ntawe ubasuzugura cyangwa ngo babe basabiriza kuribo ngo ni ishema bakesha kwishyira hamwe.
Gusabiriza, bavuga ko atari umuco mwiza kuburyo umuntu yabishyigikira, abafite ubumuga ngo ni bumve ko bashoboye, babanze bishyiremo ubwabo ko gukora kwambere bihera mu mutwe ko kandi ubushake bw’umuntu bumushoboza kugera kucyo ashaka.
Munyaneza Theogene / intyoza.com


text:
Bamwe twatangiye aka kazi muri 2005. Twashishikarijwe kujya mu mashyirahamwe ngo ni bwo inkunga zizatugeraho vuba.Nyamara uko iminsi igenda iba myinshi niko ayo mashyirahamwe agaragaza ibihombo akanatera ubukene.
Kubera igishoro kidahagije,natwe dusa na ba bazunguzayi b’i Kigali biriranwa udutebo tw’imbuto ku mutwe.Buri wese asigaye acunganwa na ya minsi itatu mu cyumweru umunyamuryango yemerewe yo kwirwariza ngo abone icyo kuramiza abe.Nuko amabase akerekana uko ubushobozi bungana.
Na Banki na zo bimaze kugaragara ko zikorana n’abakire.Abantu baciriritse nkatwe ntawe uba abitayeho.Duheruka dutanga imishinga ngo amafaranga arahari,tugategereza tugaheba,uwari wakoze imibare ikamupfubana.
Uretse n’ibyo,aha hantu ducururiza na ho nta mutekano nta n’isuku.Izuba rirarasa rikatumena agahanga,imvura yagwa ikaduhashya.Icyiza cyaho ni uko hegereye umuhanda ku buryo kuhagera byoroshye.
Mu mwaka wa 2012,abayobozi baradusuye batwizeza inyubako zijyanye n’igihe.Uko bagenda basimburana ni nako byibagirana.Wagira ngo babivuga mu magambo gusa,ntaho byanditse.Ubaza abashya bakagushibura ngo ibyo ntabyo bazi.
Ntitwabura gushima ko aho kumishiriza isambaza hakozwe, ariko twebwe turacyategereje ibyo byiza by’iterambere.Gukorera kuri aka gasozi nta mutekano na mba biduha.Yewe n’Abakongomani baba batunnyega ngo ku irembo ni ho hagaragaza iterambere ry’umugore n’urugo atahamo.
Kandi koko turi ku irembo no ku mupaka. Kutubonerana no kutunyaga biroroshye. Ntitwirengagije n’isuku y’ibicuruzwa byacu yagombye kugaragaza isura nziza y’u Rwanda.Buriya se tuzategereza kugeza ryari?Iyi Mpeshyi iradusiga amahoro kuri iki Kivu?
By Ingabire Gihozo Latifa/Rusizi.


text:
Burera: Imboni z’umutekano zigiye kwifashishwa mu guhashya abishora mu biyobyabwenge na magendu
Urubyiruko rugizwe n’abasore n’inkumi 632 bo mu Karere ka Burera, bitwa “Imboni z’Umutekano za Burera”, bagiye kwifashishwa mu gukumira ibiyobyabwenge, magendu n’abakoresha ibyambu bya panya(abambuka umupaka uhuza u Rwanda na Uganda n’u Rwanda mu buryo bunyuranyije n’amategeko batwaye ibiyobyabwenge na magendu).
Imboni z’umutekano za Burera, zatoranyijwe mu Mirenge itandatu y’Akarere ka Burera, ikora ku mupaka uhuza u Rwanda na Uganda. Batoranyijwe hashingiwe ku bunyangamugayo basanzwe bazwiho.
Umuyobozi w’Akarere ka Burera Uwanyirigira Marie Chantal, asobanura ko Imbozi z’Umutekano za Burera, zitezweho gutanga igisubizo kirambye, mu guca abishora mu bikorwa binyuranyije n’amategeko.
Yagize ati: “Ni ibikorwa byinshi twakoze ku bufatanye n’inzego zitandukanye, tugamije guhangana n’abantu bakora ibikorwa bitemewe, ariko nanone binatewe n’imiterere y’aka gace, kegereye umupaka, ugasanga ntibitanga igisubizo kirambye. Twari tukibona raporo nyinshi za magendu, ibiyobyabwenge bifatwa byinjizwa mu Karere, tukabona raporo z’abantu bambutse umupaka mu buryo bunyuranyije n’amategeko, biyongeraho n’abaturuka mu tundi turere twa kure, baza kunyura mu mayira ya panya (atemewe), binjira cyangwa bava muri Uganda”.
Akomeza ati: “Imboni z’Umutekano za Burera, tuzitezeho kujya zikumira abagaragara muri ibyo bikorwa, zigatanga amakuru y’ababifatirwamo no kubashyikiriza inzego bireba. Ubu buryo tububonamo igisubizo kirambye ku guhangana n’ibyo bibazo”.
Mu Karere ka Burera, habarurwa inzira za panya zisaga 100 zikunze kwifashishwa n’abatunda ibiyobyabwenge na magendu. Imboni z’Umutekano za Burera zatoranyijwe, ni abantu basanzwe baturiye ayo mayira, ku buryo bizajya biborohera gukurikiranira hafi, kubakumira kandi batahura abayanyuramo mu buryo butemewe n’amategeko.
Filimini Dusingizumukiza, umwe mu bagize Imboni z’Umutekano za Burera, yagize ati: “Abambutsa ibyo biyobyabwenge n’ibindi bicuruzwa bitemewe bya magendu, usanga benshi ari abantu baba baturiye imipaka, harimo n’abo tuba tuzi kandi duturanye na bo. Utuyira bakunze kunyuramo, baba ari ikivuge cy’abantu baba bikoreye amajerekani ya kanyanga, urumogi, n’ibindi bicuruzwa bakura muri Uganda bitemewe n’amategeko, kuko biba bitujuje ubuziranenge”.
Urwo rubyiruko ruzifashishwa mu kurinda ibyambu byo mu Karere ka Burera, aho nibura abantu batandatu ari bo bazajya bakurikiranira no gutahura abakora ibyo bikorwa bitemewe. Rumaze iminsi rutozwa umuco w’ubutore, bagomba kungukiramo ubumenyi bw’imikorere, izatuma babasha guhangana n’ikibazo cy’ibiyobyabwenge na magendu, kugeza ubwo bizaba amateka.
Munyamasoko Jean Baptiste yagize ati: “Biriya bikorwa bitemewe hari abantu benshi bagiye babyishoramo, bibagiraho ingaruka zirimo urupfu, gufungwa, guta ishuri, guhomba ayo babishoyemo, ihohoterwa n’ibindi. Imboni z’Umutekano rero, nk’abantu bagiriwe icyizere cyo gukumira abagifite iyo myitwarire, yo kumunga no guhungabanya umudendezo w’Igihugu, twiteguye kubikumira no kwigisha abakirimo ko bakwiye kubireka”.
Uru rubyiruko ngo ruzaharanira kwirinda icyasha ,ahubwo rushyire imbere intego yo guharanira ikintu cyose cyazanira Akarere kabo ituze n’Igihugu muri rusange.


text:
Mu minsi yashize Mzee Juma Abdul, se w’umuhanzi Diamond Platnumz yashyize hanze indirimbo ndetse uyu mubyeyi yabaye nk’uterana amagambo n’umukobwa we witwa Queen Darleen.
Nyuma y’uko Mzee Abdul ashyize hanze indirimbo ye, umukobwa we Darleen, ubusanzwe yitwa Mwanajuma Abdul Juma, yaratunguwe aranumirwa cyane nk’uko urubuga rwa Kiss FM rugaragaza iyi nkuru, uwo mukobwa yabonye iyo ndirimbo ayohererejwe n’umuntu ubwo yari kumwe n’umukunzi we.
Uyu mukobwa avuga ko yasetse cyane ubwo yabonaga iyi ndirimbo ya se yitwa 'Umeniteka' kugeza ubwo yarwaye umutwe kuko ibyo yari ari kureba avuga ko byari bigoye cyane ko yabyirengera ati “Ubwo nayibonaga, narasetse hafi nk’amasaha abiri yose. Umukunzi wanjye yahise ansaba kurekera kuyireba.”
Queen Darleen yavuze ko yasetse bikabije abonye indirimbo ya se
Ubwo Queen Darleen uvukana na Diamond kuri se gusa yabazwaga niba hari ubufasha agiye guha se dore ko aba bombi bafitanye umubano utari mwiza igihe kirekire, yasubije ati “Oya! Nta gahunda mfitiye papa.”Si uyu mukobwa gusa, ahubwo n’uwari umugore wa Mzee Juma akaba ari nyina wa Diamond, uwo ni Sandra Sanura uzwi nka Mama Dangote, ku ndirimbo y’umugabo we yavuze ko yahoraga abibona anabizi ko azaba icyamamare mu magambo agira ati “Yarabyishe ubundi. Namubeshejeho nk’icyamamare. Yajyaga akunda kuririmba kandi yakundaga indirmbo z’Impinde.”
Na Esma, mushiki wa Diamond ubwo yabazwaga igitekerezo cye ku ndirimbo ya se yavuze ko atari iye ati “Si indirimbo ye, yayiririmbyemo ariko yaragerageje.” Ubwo Mzee Juma yashyiraga hanze iyi ndirimbo kandi, umuhungu we Diamond yamufashije kuyishyira kuri Social Media agira ati “Bice!”
Mzee Abdul Juma, se wa Diamond
Uyu musaza Mzee Abdul, afite ikibazo cy’uburwayi bw’amavi yanasabye umuhungu we Diamond kumufasha mu buryo bw’ubushobozi ariko Diamond yasuzuguye cyane ubusabe bwe kandi uko bigaragara si ikibazo cya vuba. Ahubwo ibitangazamakuru byinshi byo muri Tanzaniya bigaragaza ko amafoto y’amaguru ye kuva mu myaka ishize atari ameze neza.
Kanda hano urebe indirimbo 'Umeniteka ya Mzee Abdul se wa Diamond


text:
Yesu asubiza Petero ati:”sinkubwiye ko ugeza karindwi, ahubwo yuko ugeza mirongo irindwi karindwi. Matayo18.21
Kubabarira ni ugutandukanya umuntu n’ikibi ya gukoreye, Ikibi yagukoreye ukagiharira Satani, maze uwo muntu ukamugira umwere, mbese ni ukumugirira impuhwe.
kubabarira kandi ni ukureka ikintu wari ufiteho uburenganzira (Urugero: Kureka guhanisha umuntu ibihano bikwiriye ibibi yagukoreye, kandi warubifitiye uburenganzira.)
1. Kubabarira ni ikimenyetso cyo gukira imvune zo mu mutima, Yesaya 61:1 2. "Yantumye kuvura abafite imvune zo mu mutima no kumenyesha imbohe ko zibohowe, no gukingurira abari mu nzu y’imbohe. Kandi yantumye no kumenyesha abantu umwaka w’imbabazi z’Uwiteka, n’umunsi Imana yacu izahoreramo inzigo,no guhoza abarira bose.”
2. Kubabarira ni ikimenyetso kigaragaza ugusa na Yesu kuko uba ugize umutima usa nuwa Yesu, kubabarira rero koko ni urufunguzo rubasha gukiza ibikomere kandi ni icyemezo kikugeza mu i Juru. Luka 23.34 (Nuko bageze inyabihanga bamubambana n’abo bagome, umwe iburyo undi ibumoso, Yesu aravuga ati”Data ubabarire kuko batazi icyo bakora.”)
3. Iyo utanze imbabazi uba wujuje inshingano zawe usabwa. Matayo 18.33,35(...Naguhariye wa mwenda wose kuko wanyinginze, nawe ntiwari ukwiye kubabarira mugenzi wawe nk’uko nakubabariye?…35 Na Data wo mu ijuru ni ko azabagira, nimutababarira umuntu wese mwene so mubikuye mu mutima.)
Mu rundi ruhande nk’abakristo dukwiye kumenya gusaba imbabazi nk’uko Bibiliya ibitwigisha, amagambo tuvuga ngo mbabarira mu byukuri siko gusaba imbabazi. Gusaba ni ugutera intambwe mu mutima yo gusobanukirwa uburemere bw’ikosa wakoze, warangiza ugaca bugufi mu mutima ugasaba imbabazi kandi ukemera kwirengera ingaruka zakurikiraho. Cyane ko igihe wimwe imbabazi uba ugomba kwibuka gukomeza gusengera uwo wakoreye ikosa, kugira ngo ashobozwe kukubabarira.
Luka15:11. Iki gice dusomamo inkuru y’umwana w’ikirara, tubona ubuhemu bukomeye uyu mwana yakoreye se, ariko kandi hatangwa urugero rwiza rwuko umuntu akwiye gusaba imbabazi. Uyu mwana yayishije ibya se iby’ubugoryi bwe, bishize arasonza atangira kwifuza gutungwa n’ibyo ingurube zashigaje ntabibone. Dore amagambo yakoresheje mu gusaba imbabazi. 18Reka mpaguruke njye kwa Data mubwire nti”Data nacumuye ku yo mu ijuru no mu maso yawe, 19 ntibinkwiriye no kwitwa umwana wawe, mpaka mbe nk’umugaragu wawe.” Ibi yibwiraga bigaragaza ko Umutima we:
Uciye bugufi kandi Ukeneye imbabazi. Witeguye kwakira igisubizo azahabwa, umutima wumva ibikomere se afite kandi ko witeguye kumusabira imbaraga kugira ngo abashe kwakira imbabazi asabwa. Imana nidushoboze m’ubuzima bwa buri munsi kumenya gusaba imbabazi ku makosa yacu no kubashishwa gutanga imbabazi kugira ngo bidukingurire amarembo y’i Juru. Amen!
Ev. SINJYENIYO Salomon
Source: Cepurnyarugenge
[email protected]


text:
M. Gaudin yabwiye INYARWANDA ko yanditse iyi ndirimbo abitewe n’umutwaro yari afite wo gusengera abandi. Ati "Nanditse iyi ndirimbo mbitewe n’umutwaro wo gusengera abandi. Muri ubu buzima abantu bafite ibintu byinshi bikenera ubutabazi bw’Imana. Nubwo ari indirimbo ni n’isengesho ryamvuye ku mutima". Umuhanzi Pastor M. Gaudin arimo kuramya Imana
Yakomeje agira ati:"Ikindi ni ukwibutsa abizera ko bakwiye gusenga ntibacogozwe n’ibyo bacamo, ahubwo bakwiye kwiringira Imana". Yavuze icyifuzo cye ku muntu wese wumva cyangwa uzumva iyi ndirimbo ye nshya yise ’Bishyitse’, ati "Ndifuza ko uzayumva yamubera ubuhanuzi, ndetse Imana igasohoza amasezerano ku buzima bw’abazayumva".
Pastor M. Gaudin yavuze ko nyuma y’iyi ndirimbo ye nshya afite gahunda yo gukomeza gukora n’izindi ndirimbo zinyuranye. Ni indirimbo zizaba ziri kuri Album ye ya kabiri. Yagize ati "Mfite gahunda yo gukomeza ivugabutumwa rikorewe mu ndirimbo, nkaba ndimo gukora indirimbo zizajya kuri Album yanjye ya Kabiri, ndetse no gukora amashusho y’izindi ndirimbo".


text:
Nigute ni urubuga rushya rugitangiye muri uyu mwaka wa 2016.
Nigute ikaba ikora mu buryo butandukanye, burimo kwandika ingingo(articles) z'ijyanye n'ibintu byinshi umuntu agenda yibaza mu buzima, uko yabikora. Dutanga akenshi ibisubizo biba byavuye mu bushakashatsi bwa hantu henshi hatandukanye, yaba ku mbuga za interineti, mu binyamakuru, mu bitabo n'ahandi hose hakorerwa ubushakashatsi n'ibyo abantu baba baduhaye.
Nigute iri mu rurimi(language) rw'ikinyarwanda, ku buryo ishobora gusomwa n'uwumva ikinyarwanda, yaba ari mu Rwanda cg ari mu mahanga. Nigute yigisha buri wese gukora icyo ushaka cyose.
Kubera ko ari ho igitangira, turacyashaka ibintu byinshi byiza byabafasha guhorana natwe, mu kamenya ibyo mwibaza mutari muzi.
Soma Nigute usobanukirwe, ushobora gutanga icyifuzo cyawe (ujya kuri link yanditseho "twandikire"). Ushobora kuba wifuza ko tukwandikira ingingo ufite ho ikibazo (ujya kuri link yanditseho "Ni iyihe ngingo ukunze kwibaza"). Ushobora gutanga ibitekerezo ku ipage ya forumu (hari link hasi yanditseho "forumu"), ukandika igitekerezo cyawe kubyo tuba twasabwe n'abatugana bashaka kungurana ibitekerezo. Igihe ubonye ingingo twanditse itakunyuze, ushobora kuyihindura ukurikije ibisabwa n'amabwiriza cg ukatugira inama y'uburyo twayihindura, ibyo twakongeramo, n'ibindi byose waba wifuza.
Soma Nigute usobanukirwe. turahari kubwawe, kugirango dukomeze.
Turakomeza kunoza ingingo zacu, kandi dufite intego yo gukora buri ngingo nk'inzira ya mbere yagufasha mu gutangira kwiga uko wakora ikintu.
Iyandikishe na E-mail yawe kugirango ujye uhora, ubona ibishya


text:
Nuko akomeza kubwira abigishwa be ati «Habayeho umuntu w’umukungu wari ufite umunyabintu yashinze ibintu bye, maze bamumuregaho ko abipfusha ubusa. Aramuhamagaza, aramubwira ati ‘Ibyo numva bakuvugaho ni ibiki? Murikira ibyanjye kuko kuva ubu utazongera kumbera mu bintu.’ Nuko uwo munyabintu aribaza ati ‘Nzabigenza nte ko databuja ankuye mu bintu bye? Guhinga? Sinabishobora. Gusabiriza? Binteye isoni. Mbonye uko nzabigenza kugira ngo, nimara kuva mu bintu bye, nzabone abanyakira iwabo.’
Nuko ahamagaza abarimo imyenda ya shebuja bose, umwe umwe, maze ahera ku wa mbere aramubaza ati ‘Databuja umufitiye umwenda ungana iki?’ Undi aramusubiza ati ‘Ibibindi ijana by’amavuta y’imizeti.’ Umunyabintu aramubwira ati ‘Akira urupapuro rwawe, wicare, wandikeho vuba ko ari mirongo itanu.’ Hanyuma abaza undi ati ‘Wowe, se urimo mwenda ki?’ Aramusubiza ati ‘Imifuka ijana y’ingano.’ Aramubwira ati ‘Akira urupapuro rwawe, wandikeho ko ari mirongo inani.’
Nuko shebuja atangarira uwo mugaragu w’umuhemu, kuko yamenye kwiteganyiriza. Koko, abana b’iyi si mu mibanire yabo barusha ubwengeabana b’urumuri.»
Reka rero mbabwire: ayo matindi y’amafaranga nimuyashakishe incuti, kugira ngo umunsi mwayabuze izo ncuti zizabakire aho muzibera iteka.
Udahemuka mu bintu byoroheje, ntahemuka no mu bikomeye; naho uhemuka mu bintu byoroheje, ahemuka no mu bikomeye. None se nimuterekana ko muri indahemuka mu matindi y’amafaranga, ni nde uzabashinga ibifite agaciro k’ukuri? Niba kandi muterekanye ko muri indahemuka mu bintu bitari ibyanyu, ibibagenewe muzabihabwa na nde?
Nta mugaragu ushobora gukorera ba shebuja babiri: azanga umwe akunde undi, cyangwa azibanda kuri umwe asuzugure undi. Ntimushobora gukorera Imana na Bintu.»


text:
Gicumbi: Ababana n’abavuga Urukiga bagira ipfunwe ryo kuvuga Ikinyarwanda
Uruvangitirane rw’ururimi rw’ikinyarwanda n’ururimishami rwitwa Urukiga rukoreshwa cyane mu mivugire y’abatuye mu mirenge ya Miyove,Kaniga,Rushaki, Cyumba, Rubaya n’igice cya Mukarange ho mu karere ka Gicumbi,bituma bamwe mu bazivuga bashobora kwibagirwa ururimi rw’ikinyarwanda bitewe n’uko hari aho bakivuga muri bagenzi babo bakabita abirasi n’abanyamurengwe bityo bagacika intege zo kukivuga.
Murekensi Alphonsine wo mu murenge wa Mukarange akagari ka Kiruhura umudugudu wa Nyamutoko avuga ko urukiga barukoresha iyo bari kuganira hagati yabo kuko mu nama n’ahandi bakoresha ikinyarwanda.
Avuga ko bajya bagira ipfunwe ryo gukoresha Ikinyarwanda iyo bari kumwe na bagenzi babo bakoresha urukiga kuko iyo bakivuze, bahita babita abirasi bityo bakagira ubwoba bwo kongera kukivuga.
Murekensi ati:“Byasaba ko tujya tukitoza no mu rugo n’ahandi ariko ntabwo twabishobora.None se waba utuye mu mudugudu bose bavuga urukiga wowe ukazana urunyarwanda ubwo se bagufata bate! Ino aha iyo babonye ugiye kubivuga gutyo bavuga ko ari umurengwe n’umwirato.Ubwo nyine tukikomereza ururimi rwacu gutyo”.
Uwumurutasate Denise wigisha mu Rwunge rw’Amashuri rwa Mulindi mu murenge wa Kaniga,avuga ko nubwo abanyeshuri barukoresha haba mu ngo iwabo n’aho baba bari kuganirira ku ishuri,ibyo bandika mu gihe cyo kwiga babyandika mu Kinyarwanda.
Ati :“Ntabwo biza mu myandikire ahubwo biza mu mivugire gusa”.
Avuga ko bitewe n’uko bakura mu miryango yabo bivugira Urukiga ndetse ntibige amashuri y’incuke,biba ngombwa ko mu gihe cyo kubigisha umwarimu akoresha imbaraga nyinshi ariko iyo byanze ahinduranya na mugenzi we uruzi akabigisha.
Uwumurutasate ati:“Guhindura abo bana iyo batize ishuri ry’incuke biragorana.Hano bidusaba imbaraga kuko baba bazi urukiga.Niba ubigishije ukabona ntibari kubyumva urahindura ukabivuga mu rukiga kugira ngo babashe kubyumva.Iyo byanze uhinduranya n’undi mwarimu uruzi akaza akaba ariwe wigisha.Ariko biragora kubumvisha ikinyarwanda gisanzwe”.
- Uwumurutasate Denise avuga ko kuba abana batabanza kwimenyereza ururimi rw’ikinyarwanda bakiri bato ariyo mpamvu kubahindura bigorana
Abarimu basaba Leta gukangurira ababyeyi kugira umuco wo kujyana abana mu mashuri y’incuke kuko iyo baje barize ayo mashuri biborohera kubigisha Ikinyarwanda cy’umwimerere.
Umuyobozi wungirije ushinzwe iterambere ry’ubukungu mu karere ka Gicumbi,Nteziryayo Anastase,avuga ko nk’ubuyobozi bagiye gukomeza gukangurira abaturage gukoresha izo ndimi zose ariko ntibibagirwe ururimi rw’ikinyarwanda cy’umwimerere.
Ati :“Kuba ari Abanyarwanda n’Ikinyarwanda bakwiye kugishyiramo imbaraga.Icyo twe tubasaba ni ugushyiramo imbaraga ariko ntabwo twababwira ngo nibareke ururimi rwabo kuko nirwo kavukire na gakondo yabo”.
Akomeza avuga ko icyo bagiye kubashishikariza ari ukugerageza gukoresha Ikinyarwanda mu gihe bahuye n’abandi bakivuga batazi rwa rurimi rwabo, bakajya bavuga Urukiga igihe baganira hagati yabo.
Uyu muyobozi kandi avuga ko mu rwego rwo gukumira izimira ry’ikinyarwanda,Leta yashyizeho gahunda y’amashuri y’incuke kugira ngo umwana ajye atozwa kuvuga ikinyarwanda akiri muto bityo azagere mu mashuri abanza n’ahandi azi kukivuga adategwa.
Mu Rwanda hagaragara indimi shami zirimo izisanisha n’ikinyarwanda zikitwa indimishami z’ikinyarwanda zirimo nk’ikirera kidasaba ko abatakizi basemurirwa ndetse n’indimishami n’izitandukanye cyane n’ikinyarwanda ku buryo umuntu utazizi akenera abasemuzi mu gihe ahuye n’abazivuga, urugero ni ururimi rw’igikiga.
- Visi Meya wa Gicumbi ushinzwe iterambere ry’ubukungu,Nteziryayo Anastase
Yanditswe na Habarurema Djamali


text:
Ingo zigera ku 4000 z’ abagenerwabikorwa ba Caritas Kigali bo mu karere ka Gakenke na Bugesera bigishijwe gukora ubuhinzi ndumburabutaka bushingiye ku nyongeramusaruro kamere binyuze mu mushinga wa PASADN muri Gahunda ya “TUGENDANE TWIYUBAKA” (EMMo),
Umuhuzabikorwa w’umushinga “Tugendane Twiyubaka” Byamungu Felix umukozi muri Caritas Kigali atangaza ko abahinzi babigisha kumenya gufata neza ubutaka buto bafite kandi bakabubyaza umusaruro.
Bimwe mubyo babigisha harimo kumenya gukora uturima tw’igikoni no kumenya kugahingaho igihingwa kibaha umusaruro.
Ati “ bafite ubutaka buto ariko baba bagomba kububyaza umusaruro kugirango batabupfusha ubusa”.
Ikindi biga nugufumbira ubwo butaka bakoreshe uburyo bwa kamere bwo kwikorera ifumbire y’umwimerere bafumbiza imyaka yabo.
Ubuhinzi nduburabutaka Byamungu avuga ko bukorwa basaba umuhinzi kuzirikana kububungabunga no kongera uburumbuke bw’ubutaka.
Aha ni naho avuga ko uburyo bwiza bwo kubungabunga uburumbuke bw’ubutaka ari ukuburaza igihe kirekire kugirango bwisubize.
Ibikorwa by’ingenzi bubungabunga ubutaka bakangurira abaturage harimo kurwanya isuri, kongerera ubutaka ubujyakuzimu (profondeur), gukoresha ifumbire y’imborera, gukoresha ibiti ndumburabutaka bivangwa n’imyaka, gusimburanya no kuvanga imyaka, gukoresha isaso (ibyatsi byumye cg ibimera nk’ ibyatsi ndumburabukata).
Icyibanze muri ibikorwa tubonye hejuru ni ukubona ifumbire y’imborerera. Usibye ikorerwa mu ngarari, bigishwa no gukora ifumbire y’ikirundo.
Nubwo bigisha abaturage kumenya gukora ubuhinzi “Ndumburabutaka” bakoresha uburyo bwa kamera kugirango babone umusaruro w’umwimerere usanga muri iki gihe bigishoboka kubera ubwiyongere bw’abaturage, ubutaka bugahingwa buri gihe ndetse nta n’inyongeramusaruro zongewemo.
Aha atanga urugero bakoresha bigisha abaturage uburyo bagomba kububungabunga aho babakangurira kuzirikana isano iri hagati y’umuhinzi, ibihingwa n’ubutaka. “ Tubigereranya n’umuryango w’abantu. Umugabo afatwa nk’umuhinzi, Umugore agafatwa nk’ubutaka, umwana akagereranywa n’igihingwa. Kugirango hazavuke umwana (igihingwa) ushyitse, umugore (ubutaka) agomba kwitabwaho bitandukanye n’igihe hakoreshejwe imvarugunda yita ku gihingwa ikirengagiza ubutaka”.
UWINGENEYE Epiphanie wo mumudugudu wa Ruganda, Akagari ka Rwankuba, Umurenge wa Rushashi, Akarere ka Gakenke yabitanzeho ubuhamya.
Avuga ko umuhinzi mwiza aharanira kwita ku butaka kuko aricyo kigega kirambye cy’imyunyu ikenerwa n’ibihingwa. Iyo ubutaka umuhinzi yabukoreye ibikenewe byose kugirango bube bwiza kandi ku buryo burambye, ibihingwa ahinze bimuha ntakabuza umusaruro mwiza kandi urambye.
Ibyo bishoboka iyo umuhinzi yibanze ku buryo bwa kamere bwo kongera uburumbuke bw’ubutaka.
Ati “ twebe twamaze kumenya akamaro ko kwita ku butaka kuko biduha umusaruro tukihaza mu bwiribwa tukanasagurira amasoko”.
Avuga kandi ko buno buryo bwo kwita kubutaka bakoresha uburyo bwa kamere bizabafasha kugera kuri byinshi kuko bituma ibihungwa byabo biba bifite umwimerere nyawo.


text:
Kuri iyi tariki 21 Mutarama, abakirisitu b’abagatolika bizihiza Mutagatifu Agnès. Birakwiye ko abamwiyambaza bamenya igisobanuro cy’iryo zina, bityo bibafashe kwera imbuto zikwiye mu mibereho yabo no mu mushyikirano wabo n’Imana.
Agnes ni muntu ki?
Ni umukobwa w’imyaka 13 wagaragaje ukwemera gukomeye ahitamo gutwikwa aho guhakana Imana ashyingirwa ku ngufu n’umwana w’umutware w’i Roma(Préfet de Rome).N’ubwo bamenye ko yavutse muri 290, akicwa muri 303, abantu batangariye ubutwari bw’uwo mwana ariko bayoberwa izina rye ry’ukuri.
Kubera icyo gikorwa cye cy’ukwemera, abavuga Ikigereki bamwise Agnê(=pur, net, sacré, sans tâche)mbese bivuga ko ari UWERA, MUHORACYEYE…Nyuma, nibwo abavuga Ikilatini barangajwe imbere na Mutagatifu Ambroise barisanishije na Kristu, Ntama w’Imana(Agnus Dei)maze ahinduka AGNES.
Tumwibuka nk’uwahowe Kristu(martyr),akamesa ikanzu ye mu maraso ya Ntama(Ap7,14),bityo agahabwa ikamba ry’umutsindo. Ni yo mpamvu muri liturijiya hategurwa ibara ry’umutuku .
Agnès arangwa n’iki?
Ababikurikiye neza basanze AGNES afite ubwenge(intelligence) butuma agera ku cyo ashaka bitamugoye kuko azi guhimba udushya(innovation). Ariko nanone arababara cyane(très sensible) ku buryo agahinda gashobora gusimbura ibyishimo mu gihe gito.
Ibyiza bimuranga harimo gushishikazwa n’ubutabera. Naho mu by’urukundo,agira ibanga n’igikundiro(discrète et aimable).Gusa nyine yaba arakaye, bikamugora kubihisha.
Muri urwo rwego, Agnès ni umuvugizi w’abitegura gushyingirwa bakiri isugi cyangwa badaciye iz’ibusamo(Patronne des fiancées). Bitewe n’igihugu cyangwa ururimi, hari aho yitwa Agnese, Aina, Aïssa, Ania, Nessie, Oanell…Abo bose tubifurije umunsi mwiza.
By P.Protogène BUTERA


text:
Muhirwa Issa wamenyekanye nka Maylo muri muzika nyarwanda ari mu myiteguro y’ubukwe bwe n’umukobwa witwa Bazimana Hollandine buzaba kuwa 01 Werurwe 2020.
Uyu muraperi wamenyekanye cyane mu ndirimbo zitandukanye zirimo ‘Nturanyenabo’, ‘hari undi waje’, ‘Ishavu’, ‘Amakuru’,’Mureke agende’ n’izindi nyinshi, yamaze gushyira ahagaragara ubutumire bw’’ubukwe bwe na Hollandine buzaba ku wa 01 Werurwe 2020.
Gusaba no gukwa bizabera i Musanze muri Muhabura (MIPC) ku isaha yi saa saba ndetse abitabiriye bakirirwe mu busitani bwa Muhabura.
Maylo n’umwe mu bahanzi barambye muri Muzika Nyarwanda by’umwihariko uyuboye injyana ya Hip Hop mu ntara y’amajyaruguru, yamamaye cyane ubwo yabarizwaga mu nzu yafashaga Abahanzi muri Musanze ya Top 5 Sai.
Akimara gushyira hanze integuza y’ubukwe bwe benshi mu bahanzi ndetse n’abafite aho bahuriye n’imyidagaduro ntibahishe amarangamutima yabo aho bifurije bikomeye uyu muryango mushya ishya n’ihirwe.